text:
Indzaba 1: Nkulunkulu Ucala Kudala Tintfo
TONKHE tintfo letinhle lesinato tivela kuNkulunkulu. Wasidalela lilanga kuze lisinikete kukhanya emini, kanye nenyanga netinkhanyeti kuze kusikhanyisele ebusuku. Nkulunkulu usentele umhlaba kutsi sihlale kuwo.
Lilanga, inyanga, tinkhanyeti kanye nemhlaba akusito tintfo Nkulunkulu lacala ngato kutidala. Uyati yini kutsi wadalani kucala? Kwekucala Nkulunkulu wadala bantfu labanjengaye. Angeke ukwati kubabona, njengoba naNkulunkulu singeke sakwati kumbona. EBhayibhelini labantfu babitwa ngekutsi tingilosi. Nkulunkulu wadala tingilosi kutsi tihlale naye ezulwini.
Ingilosi yekucala Nkulunkulu layidala beyibaluleke kakhulu. BekuyiNdvodzana Yakhe yekucala lebeyisebenta Naye ekudaleni tonkhe tintfo. Yabambisana naNkulunkulu nakadala lilanga, inyanga, tinkhanyeti kanye nemhlaba lesihlala kuwo.
Ngaleso sikhatsi wawunjani umhlaba? Ekucaleni bekute lobekangaphila kuwo ngoba wawumbonywe ngemanti lamanyenti. Kodvwa Nkulunkulu abefuna kutsi kuhlale bantfu emhlabeni, kungako acala kusilungisela wona. Wenta njani?
Umhlaba wawudzinga kukhanya. Ngako Nkulunkulu wabangela kukhanya kwelilanga kutsi kukhanyise emhlabeni. Wenta kwaba nemini nebusuku. Ngemuva kwaloko wabangela kutsi emanti abutsane ndzawonye kute kuvele umhlaba lowomile.
Ekucaleni umhlaba bewute lutfo. Bewufanana nalesitfombe losibonako lapha. Betingekho timbali, tihlahla kanye netilwane. Etilwandle bekute ngisho netinhlanti. Nkulunkulu abenemsebenti lomnyenti lebekumelwe awente kute umhlaba ube yindzawo lenhle kubantfu nasetilwaneni.
Jeremiya 10:12; Kholose 1:15-17; Genesisi 1:1-10.
Imibuto
- Tavela kuphi tonkhe tintfo letinhle, futsi ungakusho yini lokukodvwa kwato?
- Nguyiphi intfo yekucala Nkulunkulu layidala?
- Kungani ingilosi yekucala yayibalulekile?
- Chaza kutsi umhlaba wawunjani ekucaleni. (Buka sitfombe.)
- Nkulunkulu wawulungisa kanjani umhlaba kuze bantfu netilwane bakwati kuhlala kuwo?
Imibuto leyengetiwe
- Fundza Jeremiya 10:12.
Ngutiphi tici tebuntfu baNkulunkulu letibonakala endalweni yakhe? (Isa. 40:26; Rom. 11:33)
- Fundza Kholose 1:15-17.
Nguyiphi indzima leyadlalwa nguJesu ekudaleni, futsi loko kufanele kuyitsintse kanjani indlela lesimbheka ngayo? (Khol. 1:15-17)
- Fundza Genesisi 1:1-10.
Wavela kuphi umhlaba? (Gen. 1:1)
Yini leyenteka ngelilanga lekucala lekudala? (Gen. 1:3-5)
Ase usho kutsi kwentekani ngelilanga lesibili lekudala. (Gen. 1:7, 8)


c: text/html

text:
LIHHOVISI LAMENGAMELI
No. 1521. 4 Okthoba 1995
NO. 58 WANGA-1995 : UMTSETFO WEMKHANDLU WETICU TASENINGIZIMU
AFRIKA, 1995.
Lapha kuyatiswa kutsi uMengameli uye wemukela loMtsetfo
lolandzelako loshicilelwe lapha njengesatiso jikelele:-
UMTSETFO
Kuniketela kutfutfukiswa nekusetjentiswa kweluHlakamsebenti
lwaVelonkhe lwetiCu kantsi macondzana nalomsebenti kusungula uMkhandlu wetiCu
taseNingizimu Afrika; kanye nekuniketela ngetindzaba letihambisana naloko.
(Lihumusho lesiNgisi lisayindwe nguMengameli.) (Wemukelwa
ngamhlaka 28 Septemba 1995.)
AKUPHASISWEyiPhalamende
yeRiphabhuliki yaseNingizimu Afrika, ngalokulandzelako:-
Tinchazelo
-
KuloMtsetfo, ngaphandle uma ingcikitsi ikhomba ngalokunye
-
- "uMkhandlu" kusho uMkhandlu wetiCu taseNingizimu Afrika
losungulwe ngekulandzela sigaba 3; (viii)
- "inkapani" kusho inkapani nobe inkapani levalekile lebhaliswe
ngaphasi kwanobe ngumuphi umtsetfo, leniketa ngemfundvo nobe ngekuceceshwa
kubasebenti nobe emakhasimende ayo; (v)
- "uMcondzisi-Jikelele" kusho uMcondzisi-Jikelele weTemfundvo;
(i)
- "iNdvuna" kusho iNdvuna yeTemfundvo kantsi, ngekwenjongo
yetigaba 4(2), 4(3), 4(4), 4(5), 4(6), 5(1)(c), 11, 13(2), 14 kanye
na-15(2), iNdvuna yeTemfundvo ngekubonisana neNdvuna yeTemisebenti; (vi)
- "LuHlakamsebenti lwaVelonkhe lwetiCu" kusho luHlakamsebenti
lwaVelonkhe lwetiCu lolwemukelwe yiNdvuna kutsi kubhaliswe emazinga
avelonkhe neticu; (vii)
- "umsebenti wekufundzisa lohlelekile" kusho inhlangano nobe
inyunyani lelilunga leMkhandlu weBudlelwano eMsebentini weTemfundvo
losungulwe ngekweMtsetfo weBudlelwano eMsebentini weTemfundvo, 1993,
(uMtsetfo Nombolo 146 wanga-1993), futsi yemukelwe yiNdvuna ngekwenjongo
yaloMtsetfo; (ii)
- "misiwe" kusho kumisa ngekwemtsetfomgomo; (x)
- "ticu" kusho kwemukelwa ngekwemtsetfo kwemphumelelo yelinani
lelidzingekile kanye neluhlu lwekuphumelela kanye naletinye timfuneko
kumazinga latsite eluHlakamsebenti lwaVelonkhe lwetiCu njengobe kungamiswa
mitimba lefanelekile lebhaliselwe loko nguMkhandlu wetiCu taseNingizimu
Afrika; (iv)
- "bhalisiwe" kusho kubhaliswa ngekulandzela luHlakamsebenti
lwaVelonkhe lwetiCu; (iii)
- "lizinga" kusho titatimende letibhaliwe temphumela wemfundvo
nekucecesha lokudzingekako kanye netinhlelo tato letihambisanako
tekucubungula. (ix)
Tinhloso teluHlakamsebenti lwaVelonkhe lwetiCu
-
Tinhloso teluHlakamsebenti lwaVelonkhe lwetiCu ngunati-
- kusungula luHlakamsebenti lwavelonkhe loluhlanganisele lwekuphumelela
kutekufundza;
- kuhlelembisa kutfolakala, kunyakata nekuchubekembili kumikhakha lemisiwe
yetemfundvo, yekucecesha kanye neyemisebenti;
- kunconota lizinga letemfundvo nekucecesha;
- kunonophisa kulungiswa kwesimo sangaphambilini sekubandlulula
ngalokungenabulungiswa kutemfundvo, kucecesha nematfuba emsebenti; bese
ngaloko
- kufakwa ligalelo ekutfutfukisweni ngalokuphelele kwemuntfu kulowo nalowo
mfundzi kanye nekutfutfukiswa ngekwetenhlalakahle netemnotfo kwesive
sonkhana.
Kusungulwa kweMkhandlu wetiCu taseNingizimu Afrika
-
Ngaloku kusungulwa umuntfumtsetfweni lotawubitwa
ngeMkhandlu wetiCu taseNingizimu Afrika.
Kwakhiwa kweMkhandlu
- (1) UMkhandlu utawuba nasihlalo lotawukhetfwa ngekulandzela sigatjana (2),
nalawo malunga lakhetfwe ngekulandzela tigatjana (3) na-(4), kanye
nesiphatsimandla lesilawulako lesikhetfwe ngekulandzela sigatjana (7).
- (2) INdvuna itawukhetsa umuntfu lonesipiliyoni
naloyingcweti etindzabeni letimayelana nemsebenti weMkhandlu kutsi abe
ngusihlalo waloMkhandlu.
- (3) INdvuna itawukhetsa labantfu labalandzelako
njengemalunga eMkhandlu ngendlela lemiswe kusigatjana (4)-
- linye lilunga lelenyulwe nguMcondzisi-Jikelele;
- linye lilunga lelenyulwe tinhloko tematiko etemfundvo kumaphrovinsi;
- linye lilunga lelenyulwe nguMcondzisi-Jikelele: Temisebenti;
- linye lilunga lelenyulwe liBhodi laVelonkhe leTekucecesha;
- emalunga lamabili lanyulwe tinhlangano tavelonkhe letimele basebenti
labahlelekile;
- emalunga lamabili lanyulwe tinhlangano tavelonkhe letimele emabhizinisi
lahlelekile;
- linye lilunga lelenyulwe liKomiti laboThishelanhloko bemaNyuvesi
lelisungulwe ngekwesigaba 6 seMtsetfo wemaNyuvesi, 1955 (uMtsetfo Nombolo
61 wanga-1955);
- linye lilunga lelenyulwe liKomiti laboThishelanhloko bemaTheknikoni
lelisungulwe ngekwesigaba 2 seMtsetfo wemaTheknikoni, 1993 (uMtsetfo
Nombolo 125 wanga-1993);
- linye lilunga lelenyulwe ngumtimba wavelonkhe lomele baphatsi
bemakolishi ebuthishela futsi labemukelwe yiNdvuna ngekwalenjongo;
- linye lilunga lelenyulwe ngumtimba wavelonkhe lomele baphatsi
bemakolishi ebuthekniki futsi labemukelwe yiNdvuna ngekwalenjongo;
- linye lilunga lelenyulwe tinhlangano tavelonkhe letimele emakolishi
ngaphandle kwemakolishi ebuthishela newebuthekniki futsi letemukelwe
yiNdvuna ngekwalenjongo;
- linye lilunga lelenyulwe tinhlangano tavelonkhe letimele umkhakha
wemfundvo nekuceceshwa kwalabadzala futsi leyemukelwe yiNdvuna
ngekwalenjongo;
- linye lilunga lelenyulwe tinhlangano tavelonkhe letimele umkhakha
wekutfutfukiswa kwebantfwana futsi letemukelwe yiNdvuna ngekwalenjongo;
- emalunga lamabili lanyulwe ngumkhakha wabothishela lohlelekile;
- emalunga lamabili lenyulwe tinhlangano tavelonkhe letimele bafundzisi
basemanyuvesi nasemakolishi kanye nebaceceshi futsi letemukelwe yiNdvuna
ngekwalenjongo;
- linye lilunga lelenyulwe tinhlangano tavelonkhe letimele umkhakha
wetidzingo tetemfundvo letisipesheli futsi letemukelwe yiNdvuna
ngekwalenjongo;
- emalunga langengci kulasitfupha lakhetfwe yiNdvuna ngekutsandza kwayo;
- emalunga langengci kulamabili labutfwe nguMkhandlu ngekutsandza kwawo
ase anconywa kuNdvuna kutsi akhetfwe.
(4) Ngekwenjongo yekufuna kwenyulwa njengobe kumiswe kusigatjana (3), iNdvuna
itawuniketa satiso kuMculu waHulumende ngenhloso yayo yekukhetsa emalunga
eMkhandlu, futsi itawucela nobe ngumuphi umtimba nobe inhlangano kulemikhakha
lephawulwe kusigatjana (3) kutsi tiletse emagama ebantfu, ngenca yesipiliyoni
nebungcweti babo etindzabeni letimayelana nemsebenti waloMkhandlu, labangaba
bantfu labafanelekile kutsi bakhetfwe njengemalunga aloMkhandlu kantsi
ngekuniketwa kwemagama alabatawukhetfwa kutawuhlonishwa umgomo wekumelela.
(5) Ngekwenjongo yekufuna kwenyula njengobe kumiswe kupharagrafu (n)
yesigatjana (3), akumelanga kube nekwenyula lokungetulu kwakunye lokwentiwe
yinhlangano nobe yinyunyani yinye.
(6) Lilunga leMkhandlu kungafaki ekhatsi siphatsimandla lesilawulako,
litawuba sesikhundleni esikhatsini lesingengci iminyaka lemitsatfu, njengobe
iNdvuna ingamisa ngalesikhatsi sekukhetsa, kantsi futsi lilunga lingaphindza
likhetfwe kutsi libe lilunga kulelinye lithemu linye uma kuphela lithemu lalo
lesikhundla lekucala.
(7) INdvuna, uma igcwalisa nobe ngusiphi sikhala, itawunaka timiso
tesigatjana (3).
(8) Emalunga lacondvwe ngekwetigatjana (2) na-(3), ngekwemukela kweNdvuna,
atawukhetsa umuntfu lofanelekile kutsi abe siphatsimandla lesilawulako
ngekwemibandzela yekusebenta lengamiswa nguMkhandlu ngekwemukelwa yiNdvuna,
lokutawentiwa ngekuvumelana neNdvuna yeTetimali.
ImiSebenti yeMkhandlu
- (1) Ngekuvumelana netimiso tesigatjana (2), uMkhandlu-
- (i) utawengamela kutfutfukiswa kweluHlakamsebenti lwaVelonkhe lwetiCu;
futsi
-
(ii) utawusungula uphindze ushicilele tinchubomgomo netinhlelo-
- tekubhaliswa kwemitimba lenemtfwalo wekusungula emazinga nobe ticu
tetemfundvo nekucecesha; futsi
- tekwemukelwa kwemitimba lenemtfwalo wekucubungula
nekubuyeketa imphumelelo mayelana nalawo mazinga nobe ticu;
- tekwengamela kusetjentiswa kweluHlakamsebenti lwaVelonkhe lwetiCu,
kufaka ekhatsi-
- kubhaliswa nobe kwemukelwa kwemitimba lephawulwe kupharagrafu (a)
kanye nekuniketwa kwemisebenti kuyo;
- kubhaliswa kwemazinga neticu tavelonkhe;
- tinyatselo tekucinisekisa kulandzelwa kwetimiso tekwemukelwa; kanye
- netinyatselo tekucinisekisa kutsi emazinga neticu letibhalisiwe
tiyafaneleka kumhlabawonkhe;
- kweluleka iNdvuna ngetindzaba letitsintsa kubhaliswa kwemazinga neticu;
kanye
- nekuba nemtfwalo wekulawula timali teMkhandlu.
(2) UMkhandlu utawuphokophelela tinhloso teluHlakamsebenti
lwaVelonkhe lwetiCu njengobe kumiswe kuSigaba 2 futsi utawenta imisebenti
yaloMkhandlu njengobe kumiswe kusigatjana (1)-
- ngemuva kwekubonisana futsi ngekubambisana nematiko embuso, imitimba
lemiswe ngekwemtsetfo, tinkapani, imitimba netinhlangano letinemtfwalo
kutemfundvo, kucecesha kanye nekumiswa kwemazinga letitawutsintfwa
luHlakamsebenti lwaVelonkhe lwetiCu;
- ngekucaphela kufaneleka kwePhalamende netishayamtsetfo temaphrovinsi
ngekulandzela sigaba 126 seMtsetfosisekelo, kanye nemalungelo, emagunya
nemisebenti yemitimba lelawulako enyuvesi nobe emanyuvesi kanye
nasetheknikoni nobe ematheknikoni njengobe kumiswe kunobe kumuphi uMtsetfo
wePhalamende.
ImiSebenti yesiphatsimandla lesilawulako
- (1) Siphatsimandla lesilawulako-
- sitawutiphendvulela kuMkhandlu ngekwentiwa kwemisebenti yawo
ngekulandzela loMtsetfo;
- sitawuphatsa tiphatsimandla nebasebenti baloMkhandlu; futsi
- sitawuba siphatsimandla lesitiphendvulelako seMkhandlu lesetfweswe
kutiphendulela ngetimali letemukelwe, kukhokhela lokwentiwe kanye
netimphahla letitsengwe nguMkhandlu.
- (2) Siphatsimandla lesilawulako sitawelekelelwa ekwenteni
imisebenti yaso ngekulandzela sigatjana (1) nguleto tiphatsimandla
nebasebenti beMkhandlu njengobe lesiphatsimandla lesilawulako singamisela
leyo njongo.
Emagunya eMkhandlu
- UMkhandlu ungasungula emakomiti uphindze ukhetse bantfu lebangesiwo
emalunga eMkhandlu kutsi babe ngemalunga alamakomiti.
- UMkhandlu utawukhetsa sihlalo walelo nalelo kimiti.
- UMkhandlu ungahlakata nobe wakhe likomiti kabusha.
- UMkhandlu unganiketa nobe nguwaphi kumagunya awo, ngaphandle kwemagunya
laphawulwe kulesigaba, kunobe nguliphi lemakomiti awo, kepha angeke
wemukwe lelo gunya leliniketiwe kantsi ungakuhocisa loko kuniketwa
kweligunya nobe nini.
- UMkhandlu ungachibiyela nobe ucitse nobe ngusiphi sincumo selikomiti.
- (2) UMkhandlu ungasombulula imibango mayelana nekwentiwa
kwemisebenti yawo lephawulwe kusigaba 5.
- (3) UMkhandlu ungatsenga uphindze utsengise tintfo
letidzingekako.
- (4) UMkhandlu ungagcugcutela kutsi kwentiwe lucwaningo
lolubona lufanelekile mayelana nekwentiwa kwemisebenti yawo.
- (5) UMkhandlu ungenta nobe ngumuphi lomunye umsebenti
longaniketwa yiNdvuna ngekufaneleka ngaphasi kweluHlakamsebenti lwaVelonkhe
lwetiCu.
Imihlangano yeMkhandlu neyemakomiti
- (1) Imihlangano yeMkhandlu nobe yelikomiti itawubanjwa ngetikhatsi
nasetindzaweni njengobe sihlalo waloMkhandlu nobe walelo komiti, kuye
ngekutsi ngumuphi, angancuma.
(2) Konkhe lokuchubeka emhlanganweni weMkhandlu nobe welikomiti angeke
kutsatfwe njengelite ngenca yekutsi bekunesikhala kuMkhandlu nobe ekomitini,
kuye ngekutsi ngikuphi.
(3) Uma sihlalo weMkhandlu nobe welikomiti angekho kunobe ngumuphi
umhlangano weMkhandlu nobe welikomiti, kuye ngekutsi ngikuphi, emalunga
lakhona atawukhetsa umuntfu emkhatsini wawo lotawengamela lowo mhlangano.
(4) UMkhandlu ungamisa imitsetfosimiso mayelana netinchubo temihlangano yawo
nobe imihlangano yelikomiti, kufaka ekhatsi ikhoramu yaleyo mihlangano.
Kushiywa kwetikhundla ngemalunga eMkhandlu
-
Sihlalo nobe nguliphi lilunga lemtimba leliphawulwe
kusigaba 4(3) utawushiya sikhundla sakhe uma-
- imphahla yakhe idliwa nobe enta kutincengela nalabo labakweletako;
- avalelwa njengemuntfu longakaphilanga kahle engcondvweni ngekulandzela
nobe ngumuphi umtsetfo;
- angabi khona emihlanganweni lemitsatfu lelandzelanako yeMkhandlu
ngaphandle kwekuvunyelwa nguMkhandlu;
- ahocisa ngekuniketa satiso lesibhaliwe kuNdvuna; nobe
- atfolakala, ngesikhatsi sekuphatsa kwakhe sikhundla, anelicala
ngesephulomtsetfo bese agwetjwa kuyovalelwa ejele ngaphandle kwelitfuba
lekukhokha inhlawulo.
Timali teMkhandlu
- (1) Timali taloMkhandlu titawuba nanaku-
- timali letiphakelwe yiPhalamende khona kutawuphunyeleliswa tinhloso
teMkhandlu;
- timali letemukelwe nguMkhandlu ngekulandzela timisomgomo letentiwe
ngekulandzela Sigaba 14;
- timali letitfolwe ngetindlela tekubolekisa lokwentiwe nguMkhandlu
ngemvume yeNdvuna, leniketwe ngekwesekela kweNdvuna yeTetimali;
- tipho, timali letikhongotelwe nobe timali tekubonelelwa letemukelwe
nguMkhandlu; kanye
- nentalo kutimali letitjaliwe.
(2) UMkhandlu utawusebentisa timali tawo kutsi ukhokhele tindleko
letimayelana nekwentiwa kwemisebenti yawo.
- (3)
- (a) UMkhandlu, kulowo nalowo mnyakamabhuku, ngesikhatsi nangendlela
lengamiswa yiNdvuna, utawuniketa ngesitatimende semalingena
nencitfomali yawo lelinganisiwe macondzana nemnyaka lolandzelako kutsi
iNdvuna isemukele.
(b) Letimali letiphawulwe kusigatjana (1)(a) titawusetjentiswa
nguMkhandlu ngekulandzela sitatimende lesemukelwe lesiphawulwe
kupharagrafu (a), kantsi imali lengahle isale kungakalindzeleki
itawudluliselwa kulomnyakamabhuku lolandzelako njengemali leyongiwe.
(4) Ngekuvumelana netimiso tesigatjana (3)(b),
uMkhandlu ungatjala nobe nguyiphi incenye yetimali tawo ngendlela iNdvuna,
ngekwesekela kweNdvuna yeTetimali, ingakwemukela.
(5) UMkhandlu ungakhokhisa imali nobe ungatikhokhisi-
- ngekuniketwa kwekubhaliswa nobe kwemukelwa; kanye
- nganobe ngumiphi imisebenti leyentiwa nguMkhandlu.
Tiphatsimandla nebasebenti beMkhandlu
-
UMkhandlu, ngekuvumelana nemibandzela yekusebenta lemiswe
nguMkhandlu ngekwemukelwa yiNdvuna nekwesekela kweNdvuna yeTetimali,
ungacasha leto tiphatsimandla nebasebenti njengobe uMkhandlu ungabona
kudzingekile ekwenteni imisebenti yawo ngekulandzela loMtsetfo.
Tibonelelo lekukhokhelwa kwemalunga eMkhandlu nemakomiti
-
Sihlalo, lelo nalelo lilunga leMkhandlu kanye nanobe
ngumuphi umuntfu lokhetfwe njengelilunga lelikomiti ngaphasi kwesigaba 7(1)
longasebenti ngalokugcwele eMbusweni, mayelana nemisebenti layentile
mayelana netindzaba teMkhandlu nobe likomiti, angakhokhelwa nguMkhandlu-
- leto tibonelelo tekuhamba, tekudla nalokunye; kantsi
- uma kungusihlalo weMkhandlu, loku kukhokhelwa lokwengetiwe, njengobe
iNdvuna nekwesekela kweNdvuna yeTetimali bangancuma.
-
Luhlolomabhuku nembiko wemnyaka
- (1) Emabhuku etimali netitamende tetimali teMkhandlu atawuhlolwa
nguMhlolimabhuku-Jikelele ekupheleni kwalowo nalowo mnyakamabhuku.
(2) UMkhandlu utawuniketa iNdvuna umbiko kungakapheli tinyanga letisitfupha
ekupheleni kwemnyakamabhuku ngendlela iNdvuna letawuncuma ngayo mayelana
nemisebenti yawo kulowo mnyakamabhuku, kufaka ekhatsi sitatimende sesimo
setetimali lesihloliwe kanye nesitatimende semalingena nencitfomali
lesihloliwe.
(3) INdvuna itawetfula emakhophi alowo mbiko, kufaka ekhatsi sitatimende
sesimo setetimali nesitatimende semalingena nencitfomali letiphawulwe
kusigatjana (2), ePhalamende kungapheli tinsuku letingu-14 ngemuva
kwekuwemukela uma iPhalamende ikuseshoni leyetayelekile, nobe, uma iPhalamende
ingekho kuseshoni leyetayelekile, kungakapheli tinsuku letingu-14 ngemuva
kwekucala kweseshoni leyetayelekile lelandzelako.
Imitsetfomgomo
-
UMkhandlu, ngekwemukela kweNdvuna, ungenta imitsetfomgomo
lemayelana naloku -
- nobe nguluphi ludzaba loludzingekile nobe loluvunyelwe ngekulandzela
kwaloMtsetfo kutsi lungamiswa;
- timali lokumele tikhokhelwe uMkhandlu mayelana netindzaba letiphawulwe
kusigaba 10(5)(a) na-(b); kanye
- nanobe nguluphi ludzaba lokudzingeke kutsi lube nemtsetfomgomo khona
kutawuphunyeleliswa timiso taloMtsetfo.
Timiso tesikhashana mayelana nemitimba levele ikhona
- (1) Nobe ngumuphi umtimba losungulwe ngekwemtsetfo lowenta imisebenti
lefana naleyo yaloMkhandlu njengobe iphawulwe kusigaba 5 utawuchubeka
kwenta leyo misebenti kuze kutsi lowo mtimba ucitfwe nobe imisebenti yawo
iguculwe ngekwemtsetfo.
(2) Akukho umtimba lophawulwe kusigatjana (1) lotawucitfwa nobe imisebenti
yemtimba lonjalo iguculwe ngaphambi kwekutsi uMkhandlu nalowo mtimba
ngekuhlanganyelwa ihlole imiphumela yaloko kucitfwa nobe kuguculwa kanye
nekusetjentiswa kweluHlakamsebenti lwaVelonkhe lwetiCu kanye nekutsi yente
tincomo kuNdvuna.
(3) Lesigaba angeke sisebente kunobe ngumuphi umtimba losungulwe
ngekwemtsetfo wangasese wenyuvesi
Sihloko lesifisha
-
LoMtsetfo utawubitwa ngeMtsetfo weMkhandlu wetiCu
taseNingizimu Afrika, 1995.
Print friendly version

robotstxt: allowed

filter: keep


text:
Indzaba 84: Ingilosi Ivakashela Mariya
LENTFOMBI lenhle nguMariya. IngumIsrayelikati lohlala eNazaretha. Nkulunkulu uyati kutsi Mariya ungumuntfu lolungile. Kungako atfumele ingilosi yakhe Gabhriyeli kutsi ikhulume naye. Uyati kutsi yini Gabhriyeli latoyitjela Mariya? Ase sibone.
Gabhriyeli watsi kuye: ‘Sawubona wena lobusisekile, Jehova unawe.’ Mariya abecala kumbona lomuntfu. Ngako wamangala, ngobe abengati kutsi usho kutsini, kodvwa Gabhriyeli wamcinisa.
Watsi kuye: ‘Ungesabi Mariya ngoba utfole umusa kuJehova. Kungako atokwentela lokuhle. Utawutala umntfwana, umetse ligama utsi nguJesu.’
Gabhriyeli wachubeka nekuchaza: ‘Lomntfwana uyawuba mkhulu, abitwe ngekutsi yiNdvodzana yaNkulunkulu Lophakeme Kunako Konkhe. Jehova utawumenta inkhosi njengaDavide. Kepha Jesu uyawuba yinkhosi kuze kube phakadze, futsi nembuso wakhe angeke ube nesiphetfo.’
Mariya wase utsi engilosini: ‘Kepha loko kungenteka kanjani ngoba ngite indvodza?’
Gabhriyeli wamphendvula watsi: ‘Emandla aNkulunkulu atawuba nawe. Ngako-ke lomntfwana utawubitwa ngekutsi yiNdvodzana yaNkulunkulu.’ Wachubeka watjela Mariya watsi: ‘Khumbula sihlobo sakho Elizabethe, lebekutsiwa sewuguge kakhulu kutsi angaba nemntfwana, kepha nyalo sewutawuba nendvodzana. Uyabona-ke kutsi Nkulunkulu akehlulwa lutfo!’
Mariya wase utsi: ‘Ngiyincekukati yaJehova! Akwenteke kimi loko, njengoba sewushito.’ Yase iyamshiya ingilosi.
Mariya wabese utilungiselela ngekushesha kuyovakashela Elizabethe. Kwatsi lapho Elizabethe nakeva livi laMariya, umntfwana losesiswini sakhe wagcuma ngenca yenjabulo. Elizabethe wagcwala umoya longcwele waNkulunkulu, futsi watsi kuMariya: ‘Ubusiseke kakhulu kunabo bonkhe labasikati.’ Mariya wahlala na-Elizabethe cishe tinyanga letintsatfu, wabese ubuyela eNazaretha.
Mariya besatawushada nelijaha lelinguJosefa. Kepha lapho Josefa atfola kutsi Mariya abesatawuba nemntfwana, wabese ucabanga kutsi kuncono angasamshadi. Ingilosi yaNkulunkulu yatsi kuye: ‘Ungesabi kumtsatsa Mariya abe ngumkakho, ngoba nguNkulunkulu lomnike indvodzana.’ Ngako-ke, Mariya naJosefa bashada futsi balindzela kutalwa kwaJesu.
Lukha 1:26-56; Matewu 1:18-25.
Imibuto
- Ngubani lona lomsikati lokulesitfombe?
- Yini Gabhriyeli layitjela Mariya?
- Gabhriyeli wamchazela njani Mariya kutsi utawuba nemntfwana, nakuba abengahlali nendvodza?
- Yini leyenteka ngalesikhatsi Mariya avakashela sihlobo sakhe Elizabethe?
- Wacabanga kwentani Josefa nakeva kutsi Mariya utawuba nemntfwana, kepha yini leyamenta washintja umcondvo?
Imibuto leyengetiwe
- Fundza Lukha 1:26-56.
Ngesikhatsi kwendluliselwa kuphila kweNdvodzana yaNkulunkulu esibeletfweni saMariya, Lukha 1:35 ukhombisa kanjani kutsi loku akuzange kutsintfwe kungapheleli lesakutfola ku-Adamu? (Hag. 2:11-13; Joh. 6:69; Heb. 7:26; 10:5)
Jesu wadvunyiswa njani ngisho nalapho asengakatalwa? (Luk. 1:41-43)
Ngusiphi sibonelo lesihle Mariya lasibekela emaKhristu latfola emulungelo lakhetsekile emsebenti webuKhristu lamuhla? (Luk. 1:38, 46-49; 17:10; Taga 11:2)
- Fundza Matewu 1:18-25.
Nakuba Jesu anganikwanga leligama lelitsi Imanuweli, kepha wayigcwalisa njani inchazelo yalo ngalesikhatsi alapha.emhlabeni? (Mat. 1:22, 23; Joh. 14:8-10; Heb. 1:1-3)


text:
Hermann Rorschach
Hermann Rorschach (8 Lweti 1884 – 1 Mabasa 1922) bekangudokotela wengcondvo wase Switzerland edholobheni lase Freudian , bekaphindze angungcondvongcondvo ngetifo letibukene netemicabango yebantfu, ngekufundza kwakhe wenta sivivinyo lesatiwa nge projective test kumbe i Rorschach inkblot test. lesivivinyo besisekutfola umcabango ngekutfola timpendvulo tekutiphatsa kwebantfu,kantsi futsi lesifundvo satiwa nge "Psychological projection project" ku leyonhlobo yekutsintseka kwengcondvo nangendlela leyamukela iphindze itsatse ngayo tintfo. kulesivivinyo bantfu bebakhonjwa imibhalo lelishumi yema inki kumbe i inkblots ngekulandzelana kwayo bese kumele basho kutsi lemibhalo bayifanisa nani.[1]
Emareferensi[hlela | edit source]
- ↑ Huffman, K. (2008), Psychology in Action, John Wiley & Sons, 9th Edition, ISBN 0-470-37911-1


text:
Babangelwa Yini BoFakazi BaJehova Kutsi Bangayibiti Indzawo Labakhontela Kuyo Ngekutsi Lisontfo?
EBhayibhelini, ligama lesiGriki lelihle lihunyushwa ngekutsi “lisontfo,” lisho licembu lemakholwa hhayi sakhiwo lakhontela kuso.
Phawula nasi sibonelo: Ngalesikhatsi umphostoli Pawula abhalele emaKhristu aseRoma, watfumelela bo-Akhwila naPhrisila imikhontiso, wase uyengeta utsi: “Bingelelani lisontfo lelihlangana emtini wabo.” (Roma 16:5, Contemporary English Version, letfolakala ngesiNgisi) Pawula bekangakahlosi kutfumela tilokotfo takhe kulesakhiwo. Kunaloko bekatitfumelela bantfu
Kunekutsi sibite indzawo lesikhontela kuyo ngekutsi lisontfo, sisebentisa ligama lelitsi “LiHholwa LeMbuso.”
Nibangelwa Yini Kutsi Niyibite Ngekutsi “LiHholwa LeMbuso LaboFakazi BaJehova”?
Leligama likahle ngetizatfu letinyenti:
Lesakhiwo lihholwa, nome indzawo lokuhlanganwa kuyo.
Sihlangana kuze sikhonte Jehova, longuNkulunkulu lokukhulunywa ngaye eBhayibhelini futsi setfule bufakazi ngaye.
—Tihlabelelo 83:18; Isaya 43:12.
Siphindze sihlangane kuze sifundze ngeMbuso waNkulunkulu, Jesu lakhuluma ngawo.—Matewu 6:9, 10; 24:14; Lukha 4:43.
Wemukelekile kutsi uvakashele LiHholwa LeMbuso lelidvutane nawe uphindze utibonele indlela boFakazi baJehova labakhonta ngayo.
^ sig. 3 Inkhulumo lefanako iyatfolakala naku-1 Khorinte 16:19; Kholose 4:15; naku-Filemoni 2.


text:
Emasiko nemihambo
Emasiko nemihambo.
Lisiko[hlela | edit source]
Lisiko ngumkhombandlela wetintfo lekufanele tentiwe kute imphilo ihambe ngendlela lefanele. Lisiko lingumtsetfo wemphilo, sibonelo umuntfu nashonile kulisiko kutsi lomuntfu afihlwe. Manyenti emasiko lentiwako tiveni ngetive.
Umhambo[hlela | edit source]
Umhambo ngumntfwana welisiko, lisiko selikhombile lokufanele kwenteke umhambo wona sewusho indlela lokufanele kwenteke ngayo. Lisiko litsi umuntfu nashonile uyafihlwa, umhambo utsi kufanele kube nemngcwabo, kufanele kutsengwe indlu, kumbiwe litfuna njlnjl.
Umhambo uvama kuntjintja etitukulwaneni. Bokhokho bebangcwaba ngasikhumba, tsine sesingcwaba ngelibhokisi, bokhokho bebangcwatjwa bahleti, tsine sesingcwatjwa sigenukile, konkhe loko kuntjintja kwemhambo situkulu ngesitukulu. Kepha lisiko lona lihlala linjalo.


text:
“Sitjele Kutsi Letintfo Tiyakwenteka Nini”?
“Kuyakwentekani lokuyawukhombisa kutsi sesikhatsi sekubuya kwakho nekutsi sekuphela kwetikhatsi?”—MAT. 24:3.
1. Njengebaphostoli, yini lesifuna kuyati?
UMSEBENTI waJesu wasemhlabeni bewuya ngasekupheleni, nebafundzi bakhe bebanesifiso lesikhulu sekwati kutsi likusasa libaphatseleni. Ngako-ke, ngemalanga lambalwa ngaphambi kwekufa kwakhe, bafundzi bakhe labane bambuta: “Sitjele kutsi letintfo tiyakwenteka nini, kuyakwentekani lokuyawukhombisa kutsi sesikhatsi sekubuya kwakho nekutsi sekuphela kwetikhatsi?” (Mat. 24:3; Mak. 13:3) Jesu waphendvula ngesiphrofetho lesichaza kabanti, lesibhalwe kuMatewu sehluko 24 na-25. Kuleso siphrofetho, Jesu wabiketela ngetintfo letinyenti letimangalisako lebetitawenteka. Emavi akhe abaluleke kakhulu kitsi ngobe natsi sinesifiso lesikhulu sekwati kutsi likusasa lisiphatseleni.
2. (a) Eminyakeni leminyenti leyendlulile, yini lebesifuna kuyicondza ngalokucacile? (b) Ngumiphi imibuto lemitsatfu lesitawucoca ngayo?
2 Eminyakeni leminyenti leyendlulile, tinceku taJehova tifundze siphrofetho saJesu lesimayelana nemalanga ekugcina ngelusito lwemthantazo. Letinceku titfole ngalokucacile sikhatsi sekugcwaliseka kwalamavi aJesu. Kute sibone kutsi ilungiswe njani indlela lebesicondza ngayo, ase sicoce ngemibuto lemitsatfu lephatselene nekutsi tatiyowenteka “nini” letintfo labekhulume ngato. Kucala nini “kuhlupheka lokukhulu”? Jesu utehlulela nini “timvu netimbuti”? Jesu ‘uta’ nobe afike nini?—Mat. 24:21; 25:31-33.
KUCALA NINI KUHLUPHEKA LOKUKHULU?
3. Kadzeni, besisicondza njani sikhatsi sekuhlupheka lokukhulu?
3 Sekuphele iminyaka leminyenti sicabanga kutsi kuhlupheka lokukhulu kwacala nga-1914 ngeMphi Yelive Yekucala nekutsi ‘lawo malanga afinyetwa’ nguJehova nga-1918 nayiphela lemphi kute insali ibe nesikhatsi sekushumayela tindzaba letimnandzi etiveni tonkhe. (Mat. 24:21, 22) Nasekuphele umsebenti wekushumayela, umbuso waSathane utawubhujiswa. Ngaleso sizatfu, bekucatjangwa kutsi kuhlupheka lokukhulu kuhlukene katsatfu: Bekutawuba nesicalo (1914-1918), lokuhlupheka bekutawuphatanyiswa (kusukela nga-1918 kuchubeke), bese kuphela e-Amagedoni.
4. Ngukuphi kucondza lokwacacisa siphrofetho saJesu lesimayelana nemalanga ekugcina?
4 Ngekuchubeka kwentiwa lucwaningo mayelana nesiphrofetho saJesu, satfola kutsi incenye yesiphrofetho saJesu lemayelana nemalanga ekugcina igcwaliseka kabili. (Mat. 24:4-22) Yekucala yagcwaliseka eJudiya ngelikhulu lekucala leminyaka C.E., lenye itawugcwaliseka ngesikhatsi setfu emhlabeni wonkhe. Loko kucondza kwacacisa tintfo letinyenti. *
5. (a) Ngusiphi sikhatsi lesimatima lesacala nga-1914? (b) Leso sikhatsi sekucindzeteleka sifanana njani nesikhatsi selikhulu lekucala leminyaka C.E.?
5 Siphindze satfola kutsi incenye yekucala yekuhlupheka lokukhulu ayizange icale nga-1914. Kungani kunjalo? Kungobe tiphrofetho teliBhayibheli tiveta kutsi kuhlupheka lokukhulu kusetawucala, hhayi ngekulwa kwetive, kodvwa ngekuhlaselwa kwenkholo yemanga. Ngako, loko lokwenteka nga-1914 bekungasiso sicalo sekuhlupheka lokukhulu, kodvwa ‘bekukucala kwemihelo.’ (Mat. 24:8) ‘Lemihelo’ ifanana naloko lokwenteka eJerusalema naseJudiya kusukela nga-33 C.E. kuya ku-66 C.E.
6. Yini letawukhombisa kucala kwekuhlupheka lokukhulu?
6 Yini letawukhombisa kucala kwekuhlupheka lokukhulu? Jesu wabiketela: “Ngako-ke nanibona sinengisoncitsakalo sime endzaweni lengcwele, njengobe asho umphrofethi Danyela, (lofundzako akacaphele inchazelo yaloku,) labo labaseJudiya ababalekele etintsabeni.” (Mat. 24:15, 16) Ekugcwalisekeni kwekucala, ‘kuma endzaweni lengcwele’ kwenteka nga-66 C.E. ngesikhatsi libutfo lemaRoma (“sinengisoncitsakalo”) lihlasela iJerusalema nelithempeli lalo (lokuyindzawo lengcwele kumaJuda). Ekugcwalisekeni kwaso lokukhulu, ‘kuma’ kutawenteka lapho Mhlabuhlangene (“sinengisoncitsakalo” salamuhla) ahlasela Tinkholo Letitsi TebuKhristu (letingcwele kulabo labatibita ngekutsi bangemaKhristu) nalo lonkhe liBhabhulona Lelikhulu. Lokuhlasela lokufanako kuchaziwe kuSembulo 17:16-18. Loko kutawuba sicalo sekuhlupheka lokukhulu.
7. (a) Bantfu ‘basindziswa’ njani ngelikhulu lekucala leminyaka? (b) Yini lokufanele silindzele kutsi yenteke esikhatsini lesitako?
7 Jesu waphindze wabiketela kutsi: “Lawo malanga ayawufinyetwa.” Ekugcwalisekeni kwalesiphrofetho kwekucala, loku kwenteka nga-66 C.E. ngesikhatsi libutfo lemaRoma ‘lifinyeta’ kuhlasela kwalo. NemaKhristu lagcotjiwe aseJerusalema newaseJudiya abaleka kute ‘asindzise’ kuphila kwawo. (Fundza Matewu 24:22; Mal. 3:17) Ngako-ke, yini lokufanele siyilindzele kutsi yenteke ngesikhatsi lesitako sekuhlupheka lokukhulu? Jehova ‘utawufinyeta’ kuhlasela kwaMhlabuhlangene ahlasela inkholo yemanga, kute inkholo yeliciniso ingabhujiswa kanye nenkholo yemanga. Loko kutawucinisekisa kutsi bantfu baNkulunkulu batawusindza.
8. (a) Yini letawenteka nasekwendlule incenye yekucala yekuhlupheka lokukhulu? (b) Kunini lapho lilunga lekugcina lalabo labangu-144 000 litawutfola umvuzo walo wasezulwini? (Fundza kwatiswa lokusekugcineni.)
8 Yini letawenteka nasekwendlule incenye yekucala yekuhlupheka lokukhulu? Emavi aJesu aveta kutsi kutawuba nesikhatsi lesitawuchubeka kuze kube ngulapho kucala i-Amagedoni. Yini letawenteka ngaleso sikhatsi? Imphendvulo itfolakala kuHezekeli 38:14-16 naku-Matewu 24:29-31. (Fundza.) * Ngemuva kwaloko, kutawufika i-Amagedoni, siphelo sekuhlupheka lokukhulu, lokufanana nekubhujiswa kweliJerusalema nga-70 C.E. (Mal. 4:1) Kuhlupheka lokukhulu lokutako kutawuba ngulokukhetsekile ngobe kutawuphelela emphini ye-Amagedoni—letawuba sikhatsi ‘lesingazange sesibe khona kusukela seloku kwasekelwa umhlaba.’ (Mat. 24:21) Naseyendlulile, kutawucala Kubusa KwaKhristu Kweminyaka Leyinkhulungwane.
9. Siphrofetho saJesu lesimayelana nekuhlupheka lokukhulu sibatsintsa njani bantfu baJehova?
9 Lesiphrofetho lesimayelana nekuhlupheka lokukhulu siyasicinisa. Kungani kunjalo? Kungobe sisicinisekisa ngekutsi ngisho nobe bungaba bunyenti kangakanani bumatima lesihlangabetana nabo, tsine njengelicembu lebantfu baJehova, sitawendlula ekuhluphekeni lokukhulu. (Semb. 7:9, 14) Ngetulu kwaloko, siyajabula ngobe e-Amagedoni Jehova utawulwela bukhosi bakhe aphindze angcwelise libito lakhe lelingcwele.—Hla. 83:18; Hez. 38:23.
JESU UTEHLULELA NINI TIMVU NETIMBUTI?
10. Kadzeni, besikucondza njani kwehlulelwa kwebantfu njengetimvu netimbuti?
10 Nyalo cabanga ngalenye incenye yesiphrofetho saJesu—umfanekiso wekwehlulelwa kwetimvu netimbuti. (Mat. 25:31-46) Ekucaleni, besicabanga kutsi kwehlulelwa kwebantfu njengetimvu nobe timbuti bekutawucala ngesikhatsi semalanga ekugcina kusukela nga-1914 kuchubeke. Saphetsa ngekutsi labo labangawulaleli umlayeto weMbuso futsi labafa ngaphambi kwekuhlupheka lokukhulu batawufa batimbuti—bete litsemba lekuvuswa.
11. Yini lekhombisa kutsi kwehlulelwa kwebantfu njengetimvu nobe timbuti akuzange kucale nga-1914?
11 Ngabo-1990, Sicongosekulindza saphindze sawuchaza umbhalo waMatewu 25:31, lotsi: “INdvodzana yeMuntfu nayita ngenkhatimulo yayo netingilosi tayo tonkhe, iyawuhlala esihlalweni sayo sebukhosi.” Kwatfolakala kutsi Jesu waba yiNkhosi yeMbuso waNkulunkulu nga-1914, kodvwa akazange ‘ahlale esihlalweni sakhe sebukhosi’ njengeMehluleli ‘wato tonkhe tive.’ (Mat. 25:32; catsanisa naDanyela 7:13.) Nobe kunjalo, umfanekiso wetimvu netimbuti uchaza Jesu njengeMehluleli. (Fundza Matewu 25:31-34, 41, 46.) Njengobe Jesu abengesiye umehluleli wato tonkhe tive nga-1914, kusho kutsi kwehlulela kwakhe bantfu njengetimvu nobe timbuti akuzange kucale ngalowo mnyaka. * Nangabe kunjalo, wacala nini Jesu kwehlulela?
12. (a) Jesu utawuba nini nguMehluleli wato tonkhe tive kwekucala ngca? (b) Ngutiphi tintfo letitawenteka letibhalwe kuMatewu 24:30, 31 naMatewu 25:31-33, 46?
12 Siphrofetho saJesu lesimayelana nemalanga ekugcina sikhombisa kutsi utawuba nguMehluleli wato tonkhe tive kwekucala ngca ngemuva kwekubhujiswa kwenkholo yemanga. Njengobe kuchaziwe esigabeni 8, lokunye kwaloko lokutawenteka ngaleso sikhatsi kubhalwe kuMatewu 24:30, 31. Nawuhlola lamavesi, utawubona kutsi Jesu ukhuluma ngetintfo letifanana naleto latichaze emfanekisweni wetimvu netimbuti. Nasi sibonelo: INdvodzana yeMuntfu ita ngenkhatimulo yayo netingilosi tayo tonkhe; tonkhe tive temhlaba tiyahlangana; labo labehlulelwa njengetimvu ‘baphakamisa tinhloko tabo’ ngobe balindzele ‘kuphila lokuphakadze.’ * Labo labehlulelwa njengetimbuti ‘bayawukhala’ ngobe babona kutsi ‘batawujeziswa phakadze.’—Mat. 25:31-33, 46.
13. (a) Jesu utabehlulela nini bantfu njengetimvu nobe timbuti? (b) Lokucondza kuwutsintsa njani umbono wetfu ngemsebenti wekushumayela?
13 Ngako-ke, singaphetsa ngani? Jesu utawehlulela bantfu bato tonkhe tive njengetimvu nobe timbuti nakabuya ngesikhatsi sekuhlupheka lokukhulu. E-Amagedoni, lokusiphetfo sekuhlupheka lokukhulu, labanjengetimbuti ‘batawujeziswa’ ngalokuphelele. Lokucondza kuwutsintsa njani umsebenti wetfu wekushumayela? Kuyasisita kute sibone kubaluleka kwalomsebenti. Njengobe kuhlupheka lokukhulu kusengakacali, bantfu banesikhatsi sekushintja indlela labacabanga ngayo bese bahamba endleleni lencane “leyisa ekuphileni.” (Mat. 7:13, 14) Kuliciniso kutsi nyalo bantfu bangase babonakale banjengetimvu nobe timbuti. Nobe kunjalo, kufanele sikhumbule kutsi kwehlulela kwekugcina kwekutsi bobani labatimvu nalabo labatimbuti, kutawenteka ngesikhatsi sekuhlupheka lokukhulu. Ngako-ke, sinesizatfu lesihle sekuchubeka siniketa bantfu labanyenti litfuba lekulalela nelekwemukela umlayeto weMbuso.
JESU UTA NOBE AFIKE NINI?
14, 15. Ngumiphi imibhalo lemine lekhuluma ngekuta kwaKhristu njengeMehluleli?
14 Kuhlolisiswa kwesiphrofetho saJesu kukhombisa kutsi indlela lesicondza ngayo sikhatsi lokutawenteka ngaso letinye tintfo letitawubonakala kudzingeka ilungiswe yini? Lesiphrofetho ngekwaso siyawuphendvula lombuto. Ase sibone kutsi njani.
15 Encenyeni yesiphrofetho sakhe lesikuMatewu 24:29–25:46, Jesu unake ngalokuyinhloko loko lokutawenteka ngemalanga ekugcina nangesikhatsi sekuhlupheka lokukhulu lokuseta. Kulombhalo, Jesu ukhuluma ngetintfo letisiphohlongo ‘tekuta’ nobe tekufika kwakhe. * Mayelana nekuhlupheka lokukhulu, utsi: ‘Batawubona iNdvodzana yemuntfu ita ngemafu.’ “Anilati lilanga iNkhosi yenu leyawubuya ngalo.” “INdvodzana yeMuntfu iyawufika ngesikhatsi leningakasibheki.” Nasemfanekisweni wakhe wetimvu netimbuti, Jesu utsi: ‘INdvodzana yeMuntfu ita ngenkhatimulo yayo.’ (Mat. 24:30, 42, 44; 25:31) Ngamunye kulemibhalo lemine ukhuluma ngekufika kwaKhristu njengeMehluleli. Esiphrofethweni saJesu siyitfola kuphi lena leminye imibhalo lemine lekhuluma ngaloku?
16. Kufika kwaJesu kuchazwe nakumiphi leminye imibhalo?
16 Mayelana nesisebenti lesetsembekile nalesihlakaniphile, Jesu utsi: “Sibusisiwe leso sisebenti lesiyawukhandvwa yinkhosi yaso senta njalo.” Emfanekisweni wetintfombi, Jesu utsi: “Tatsi tisehambile tiyewutsenga, wefika umyeni.” Emfanekisweni wemathalenta, Jesu uyalandzisa: “Emvakwesikhatsi lesidze lenkhosi yefika.” Kulowo mfanekiso, lenkhosi itsi: ‘Nangifika lemali bengitayikhandza seyinentalo.’ (Mat. 24:46; 25:10, 19, 27) Lamavesi lamane akhuluma ngasiphi sikhatsi sekufika kwaJesu?
17. Yini lesayisho mayelana nekuta lokuchazwe kuMatewu 24:46?
17 Esikhatsini lesendlulile, sabhala etincwadzini tetfu kutsi lemibhalo lemine yekugcina isho kuta kwaJesu nobe kufika kwakhe nga-1918. Kute sente sibonelo, ase sicabange ngemavi aJesu lamayelana ‘nesisebenti lesetsembekile nalesihlakaniphile.’ (Fundza Matewu 24:45-47.) Sacondza kutsi ‘kuta’ lokukhulunywa ngako evesini 46 kwakufananiswa nesikhatsi Jesu leta ngaso kute ahlole emaKhristu lagcotjiwe nga-1918 nekutsi kugcotjwa kwalesisebenti kutsi sinakekele tonkhe tintfo teNkhosi kwenteka nga-1919. (Mal. 3:1) Nobe kunjalo, kuhlolisiswa kwesiphrofetho saJesu kuveta kutsi kudzingeka kwentiwe lushintjo endleleni lesicondza ngayo sikhatsi lokwenteka ngaso letinye tincenye talesiphrofetho. Kungani kunjalo?
18. Kucabanga ngaso sonkhe siphrofetho saJesu kusenta siphetse ngekutsini mayelana nekuta kwakhe?
18 Emavesi landvulela Matewu 24:46, ligama lelitsi ‘kuta’ lisho ngalokucondzile sikhatsi Jesu latawuta ngaso kute amemetele aphindze akhiphe sehlulelo ngesikhatsi sekuhlupheka lokukhulu. (Mat. 24:30, 42, 44) Njengobe sifundzile esigabeni 12, ‘kuta’ kwaJesu lokukhulunywa ngako kuMatewu 25:31 nako kusho sikhatsi lesitako sekwehlulela. Ngako kufanele siphetse ngekutsi kuta kwaJesu kute abeke sisebenti lesetsembekile kutsi sinakekele lokukwakhe, lokukhulunywa ngako kuMatewu 24:46, 47, nako kusho kuta kwakhe esikhatsini lesitako, ngesikhatsi sekuhlupheka lokukhulu. * Kuliciniso kutsi kucabanga ngaso sonkhe lesiphrofetho saJesu kwenta kucace kutsi umbhalo ngamunye kulena lesiphohlongo lekhuluma ngekuta kwakhe isho sikhatsi lesitako sekwehlulela nasekufike kuhlupheka lokukhulu.
19. Nguluphi lushintjo lesicoce ngalo, futsi ngumiphi imibuto lesitayiphendvula etihlokweni letilandzelako?
19 Nasesibuketa, yini lesiyifundzile? Ekucaleni kwalesihloko, sibute imibuto lemitsatfu lephatselene nekutsi “nini.” Sicale sakhuluma ngekutsi kuhlupheka lokukhulu akuzange kucale nga-1914 kodvwa kutawucala ngesikhatsi Mhlabuhlangene ahlasela liBhabhulona Lelikhulu. Siphindze sahlola kutsi kungani sehlulelo saJesu setimvu netimbuti singazange sicale nga-1914 kodvwa sitawucala ngesikhatsi sekuhlupheka lokukhulu. Saphetsa ngekuhlola kutsi kungani kufika kwaJesu atobeka sisebenti lesetsembekile kutsi sinakekele konkhe lokukwakhe kungazange kucale nga-1919 kodvwa kutawucala ngesikhatsi sekuhlupheka lokukhulu. Ngako-ke, yonkhe lemibuto lemitsatfu lephatselene nekutsi “nini” ibhekisela esikhatsini sinye lesitako—kuhlupheka lokukhulu. Lolushintjo lukutsintsa njani kucondza kwetfu ngemfanekiso wesisebenti lesetsembekile? Likutsintsa njani kucondza kwetfu leminye imifanekiso yaJesu legcwaliseka kulesikhatsi sekuphela? Lemibuto lebalulekile sitawucoca ngayo etihlokweni letilandzelako.
^ sig. 4 Sigaba 4: Kute utfole kwatiswa lokwengetiwe, fundza Sicongosekulindza, sangaFebruary 15, 1994, emakhasini 8-21 nesaMay 1, 1999, emakhasini 8-20, [ngesiZulu.]
^ sig. 8 Sigaba 8: Lokunye lokwentekako lokukhulunywa ngako kulamavesi ‘kubutfwa kwabo bonkhe labakhetsiwe.’ (Mat. 24:31) Ngako-ke, kubonakala ngatsi bonkhe labagcotjiwe labatawube basele emhlabeni nasekugwcaliseke incenye yekucala yekuhlupheka lokukhulu, nasekwendlule sikhatsi batawenyukela ezulwini ngaphambi kwekutsi kucale imphi ye-Amagedoni. Loku kushintja loko lesakusho ku-Sicongosekulindza sa-August 15, 1990, ekhasini 30, ngaphansi kwesihloko lesitsi “Imibuto Levela Kubafundzi,” [ngesiZulu.]
^ sig. 11 Sigaba 11: Fundza Sicongosekulindza sa-October 15, 1995, emakhasini 18-28, [ngesiZulu.]
^ sig. 12 Sigaba 12: Fundza umfanekiso lokuLukha 21:28.
^ sig. 15 Sigaba 15: Lamagama latsi ‘kuta’nalelitsi ‘kufika’ ahunyushwe asuselwa ebitweni lesiGriki lelitsi er′kho·mai.
^ sig. 18 Sigaba 18: Njengobe kuvetiwe leligama lesiGriki lelihunyushwe ngekutsi ‘kuta’ lelikuMatewu 24:46 lisho umcondvo lofanana nalelo lesiGriki lelihunyushwe ngekutsi ‘kufika’ lelikuMatewu 24:30, 42, 44.


text:
Tibongo temachawe
From Wikipedia
tibongo temachawe[hlela | edit source]
- Lichawe kadzeni belichazwa njengemuntfu lohlabanako inkhosi uma ikhiphe imphi.
- Loyo muntfu njengoba asahlabene abebese utetsa tibongo kumbe labo labebanaye emphini bametse.letibongo tiba yikhondlo lelandza ngesibindzi salelo chawe emphini.
- esikhatsini lesinyenti letibongo bese tiyaphendvuka tiba tinanatelo tebantfwana netitukulu taloyo lobekabongwa ngenca yeligcabho labo ngeyise nobe ngakhokho,sibonelo lesihle boDlamini labatsi nabananatelwa kutsiwe " nine lenacedza lubombo ngekuhlehletela" lokuchaza sento sabokhokho labakhwela lubombo besuka ngale kulaNgungunyane badzimate befika ngala.


text:
Bukhosi
Bukhosi yindlela yekubusa lapho khona inhloko yembuso ingakhetfwa khona, kepha ibekwa ngemitsetfo yalowo mbuso nobe sigodzi futsi leyo nhloko ibusa idzimate ikhotsame nobe yehle esikhundleni (ikakhulukati enshonalanga).
Emandla ebukhosi[hlela | edit source]
- Bukhosi lobutimele.
Lobu bukhosi lobubusa ngendlela letsite lengalawulwa.lana inkhosi nobe indlovukati ishaya imitsetfo yente konkhe lokwentiwa yinhloko yembuso.
- Bukhosi bemtsetfosisekelo.
Lobu bukhosi lobandze eyurophu lapho khona emandla enkhosi nobe indlovukati alawulwa ngumtsetfosisekelo wesive njengaseNgilandi nasesipeyini.
Kutsatfwa kwesikhundla sebukhosi[hlela | edit source]
Lotawulandzela umbusi wesive ukhetfwa ngetindlela letinyenti. Ngesiswati inkhosi ayimkhetsi lotayilandzela kepha ukhetfwa emva kwekukhotsama kwayo. NgesiZulu umfana lomdzala lotalwa yinkhosikati yekucala nguye lolandzelako.


text:
UMculu waHulumende
SATISO SAHULUMENDE
UMKHANDLU WETICU TASENINGIZIMU AFRIKA
UMkhandlu wetiCu taseNingizimu Afrika
IMITSETFOMGOMO NGAPHASI KWEMTSETFO WEMKHANDLU WETICU TASENINGIZIMU
AFRIKA, 1995
(UMTSETFO NO. 58 WANGA-1995)
UMkhandlu wetiCu taseNingizimu Afrika, ngaphasi kwesigaba 14 seMtsetfo weMkhandlu wetiCu taseNingizimu
Afrika, 1995 (uMtsetfo No. 58 wanga-1995), ngekwemukela kweNdvuna yeTemfundvo kanye nekubonisana neNdvuna
yeTemisebenti, wente lemitsetfomgomo lekuleShejuli.
ISHEJULI
SAHLUKO 1: TIMISO JIKELELE
- Tinchazelo
SAHLUKO 2: IMITIMBA YEKUCINISEKISA EMAZINGA KUTEMFUNDVO NEKUCECESHA
- Kwemukelwa
- Tindlela tekwemukela imiTimba yekuCinisekisa emaZinga kuTemfundvo nekuCecesha
- Sitifiketi sekwemukela
- Kwelulwa kwekwemukelwa
- Kuhociswa kwekwemukelwa
- Bulunga bemiTimba yekuCinisekisa emaZinga kuTemfundvo nekuCecesha
- Kushiywa kwetikhundla ngemalunga emiTimba yekuCinisekisa emaZinga kuTemfundvo nekuCecesha
- Imisebenti yemiTimba yekuCinisekisa emaZinga kuTemfundvo nekuCecesha
SAHLUKO 3: IMITSETFO YENCHUBO NEKWESEKELWA NGETIMALI KWEMICIMBI YEMITIMBA YEKUCINISEKISA EMAZINGA KUTEMFUNDVO NEKUCECESHA
- Kwesekelwa ngetimali kwemicimbi yemiTimba yekuCinisekisa emaZinga kuTemfundvo nekuCecesha
- Imitsetfo yenchubo
SAHLUKO 4: BAPHAKELI BETEMFUNDVO NEKUCECESHA
- Kwemukelwa kwebaphakeli
- Tindlela tekwemukelwa kwebaphakeli
- Sitifiketi sekwemukelwa njengemphakeli
- Kwelulwa kwekwemukelwa kwebaphakeli
- Kwemukelwa lokunemibandzela kwebaphakeli
- Kuhociswa kwekwemukelwa kwebaphakeli
SAHLUKO 5: IMITIMBA YEKUCUBUNGULA
- Kukhetfwa kwemitimba yekucubungula
-
Tincwadzi tekukhetfwa njengemitimba yekucubungula
- Imisebenti yemitimba yekucubungula
- Kucedvwa kwekukhetfwa kwemitimba yekucubungula
SAHLUKO 6: IMITIMBA YEBUCWEPHESHE NEMITIMBA YEKUVIVINYA
-
Kufakwa kwemitimba yebucwepheshe nemitimba yekuvivinya ekumisweni kwemazinga, ekucinisekisweni kwemazinga nasekucubunguleni
SAHLUKO 7: TIMISO LETIHLANGAHLANGANISILE
- Inchubo yekudlulisa sikhalo
- Sihloko lesifisha
SENGETO
Imitsetfo yeNchubo yemiTimba yekuCinisekisa emaZinga kuTemfundvo nekuCecesha
SAHLUKO 1:
TIMISO JIKELELE
Tinchazelo
- Kulemitsetfomgomo nobe nguliphi ligama nobe sisho lesiniketwe inchazelo kuloMtsetfo sitawuba naleyo nchazelo
kantsi, ngaphandle uma ingcikitsi ibonisa ngalenye indlela -
"kwemukela" kusho kucinisekiswa, esikhatsini lesinyenti kwesikhatsi lesitsite, kwemuntfu, umtimba nobe sikhungo njengalesineligunya lekwenta umsebenti lotsite ngaphasi kweluhlelo lwekucinisekisa lolumiswe nguMkhandlu wetiCu taseNingizimu Afrika ngekulandzela uMtsetfo;
"uMtsetfo" kusho uMtsetfo weMkhandlu wetiCu taseNingizimu Afrika, 1995 (uMtsetfo No. 58 wanga-1995);
"umhlatiyi" kusho umuntfu lobhaliswe nguMtimba wekuCinisekisa emaZinga kuTemfundvo nekuCecesha lotsintsekako ngekulandzela netindlela letisungulelwe leyo njongo nguMtimba wekuSungula emaZinga kulinganisa imphumelelo yemazinga nobe ticu letitsite teluHlakamsebenti lwaVelonkhe lwetiCu, kantsi "umhlatiyi lolilunga" utawuba nenchazelo lehambisanako;
"kubhaliswa lokunemibandzela" kusho kubhaliswa kwesikhungo setemfundvo lephakeme sangasese njengobe kumiswe kuMtsetfo weTemfundvo lePhakeme, 1997 (No. 101 wanga-1997);
"lolilunga" kusho loyincenye yesigodzi lesiphawuliwe nobe lesiniketwe emandla kunhlangano nobe umtimba lokhonjiswe kulemitsetfomgomo;
"uMtimba wekuCinisekisa emaZinga kuTemfundvo nekuCecesha" kusho umtimba lowemukelwe ngekulandzela sigaba 5(1)(a)(ii) seMtsetfo, lonemtfwalo wekulawula nekuhlola imphumelelo ngekulandzela emazinga nobe ticu tavelonkhe, futsi loniketwe imisebenti lemayelana nekulawulwa nekuhlolwa kwemazinga nobe ticu tavelonkhe kuniketwe ngekulandzela sigaba 5(1)(b)(i) seMtsetfo;
"umkhakha" kusho indzima letsite yekufundza lesetjentiswa njengemzila wekuhlelembisa ngaphasi kweluHlakamsebenti lwaVelonkhe lwetiCu;
"kucubungula" kusho luhlelo lolucinisekisa kutsi kuhlatiywa kwemiphumela lechazwe ngaphasi kweluHlakamsebenti lwaVelonkhe lwetiCu lwemazinga nobe ticu kunebulungiswa, nekusimama kanye nekwetsembeka;
"umtimba wekucubungula" kusho umtimba pheceleti lokhetfwe nguMkhandlu ngekwenjongo yekucubungula;
"uMtimba waVelonkhe wemaZinga" kusho umtimba lobhaliswe ngekulandzela sigaba 5(1)(a)(ii) seMtsetfo, lonemtfwalo wekusungula emazinga nobe ticu kutemfundvo nekucecesha, futsi loniketwe imisebenti lemayelana nekubhaliswa kwemazinga nobe ticu tavelonkhe kuniketwe ngekulandzela sigaba 5(1)(b)(i) seMtsetfo;
"imiphumela" kusho imikhicito yekugcina leboniswe ngekwengcikitsi yeluhlelo lwekufundza;
"kubona lokusisekelo" kusho lowo mcimbi nobe leyo nhloso ngaphasi kweluhlangotsi lapho inhlangano nobe umtimba ukhombisa kutikhandla kwawo khona;
"umtimba webucwepheshe" kusho umtimba lomiswe ngekwemtsetfo wabhaliswa ngalokunjalo ngekulandzela umtsetfo losebenta kumitimba lenjalo, nobe umtimba lotitsandzelako lowenta imisebenti lephawulwe kumtsetfo yemitimba lenjalo kepha ingakabhaliswa ngalokunjalo;
"umphakeli" kusho umtimba lowetfula tinhlelo tekufundza letiholela kumazinga nobe ticu letitsite teluHlakamsebenti lwaVelonkhe lwetiCu futsi lowengamela kuhlatiywa kwawo;
"kucinisekiswa kwemazinga" kusho luhlelo lwekucinisekisa kutsi lizinga lebunyoninco leliphawuliwe liyazuzwa;
"kuhlolwa kwemazinga" kusho luhlelo lwekuvivinya tinkhomba telizinga lebunyoninco lelizuziwe;
"luhlelo lwekwengamela emazinga" kusho inhlanganisela yetinhlelo letisetjentiswa kucinisekisa kutsi lizinga lebunyoninco leliphawuliwe liyazuzwa;
"emazinga labhalisiwe" kusho emazinga nobe ticu labhaliswe ngaphasi kweluHlakamsebenti lwaVelonkhe lwetiCu;
"luhlangotsi" kusho incenye lemisiwe yemicimbi yetenhlalakahle, temnotfo nobe temfundvo lesetjentiselwa kuklaya imincele yeMtimba wekuCinisekisa emaZinga kuTemfundvo nekuCecesha;
kantsi
"uMtimba wekuSungula emaZinga" kusho umtimba lobhaliswe ngekulandzela sigaba 5(1)(a)(ii) seMtsetfo, lonemtfwalo wekusungula emazinga nobe ticu kutemfundvo nekucecesha, futsi loniketwe imisebenti lemayelana nekusungulwa kwemazinga nobe ticu tavelonkhe kuniketwe ngekulandzela sigaba 5(1)(b)(i) seMtsetfo.
SAHLUKO 2
IMITIMBA YEKUCINISEKISA EMAZINGA KUTEMFUNDVO NEKUCECESHA
Kwemukelwa
- (1) ImiTimba yekuCinisekisa emaZinga kuTemfundvo nekuCecesha itawemukelwa kulowo nalowo mkhakha nguMkhandlu ngekwenjongo yekulawula nekuhlola imphumelelo ngekulandzela emazinga nobe ticu tavelonkhe, futsi itawuniketwa imisebenti lemayelana nekulawulwa nekuhlolwa kwemazinga nobe ticu tavelonkhe ngekulandzela sigaba 5(1)(b)(i) seMtsetfo.
Emkhakheni lapho kungekho uMtimba wekuCinisekisa emaZinga kuTemfundvo nekuCecesha lowemukelwe nobe lapho uMtimba wekuCinisekisa emaZinga kuTemfundvo nekuCecesha wehluleka kufeza imisebenti yawo, kantsi uMkhandlu ukubona kufanelekile, loMtimba utawenta leyo misebenti nemitfwalo ngalokwetayelekile leniketwe kulowo Mtimba wekuCinisekisa emaZinga kuTemfundvo nekuCecesha.
Inhlangano nobe emacembu etinhlangano letifuna kwemukelwa njengeMtimba wekuCinisekisa emaZinga kuTemfundvo nekuCecesha titawusungulwa kumunye walemikhakha
lelandzelako:
- Umkhakha wetenhlalakahle;
- Umkhakha wetemnotfo; nobe
- Umkhakha weluhlelo loluncane lwetemfundvo nekucecesha.
Tindlela tekwemukela imiTimba yekuCinisekisa emaZinga kuTemfundvo
nekuCecesha
- (1) Inhlangano nobe emacembu etinhlangano letimele umkhakha lophawulwe kumtsetfomgomo 2(3), lehlangabetana netindlela tekwemukelwa njengeMtimba wekuCinisekisa emaZinga kuTemfundvo nekuCecesha letiboniswe kumtseshwanamgomo (2), tingafaka sicelo sekwemukelwa kuMkhandlu njengeMtimba wekuCinisekisa emaZinga kuTemfundvo nekuCecesha.
(2) Inhlangano lenjalo kumele ibonise kutsi-
- kunesidzingo seMtimba wekuCinisekisa emaZinga kuTemfundvo nekuCecesha kutsi usungulwe kulomkhakha lapho ifuna kutsi isebente
khona;
- ineliso lelicacile ngemicimbi yayo yekucinisekisa emazinga lasekelwe ekusebentisaneni kulomkhakha lophawuliwe kanye nembono lophawuliwe walowo
mkhakha;
- ayikatsatsi nobe yaphindzaphindza imisebenti nobe incenye yemisebenti yeMtimba wekuCinisekisa emaZinga kuTemfundvo nekuCecesha lovele ukhona ngaphandle uma uMkhandlu ubona kutsi loko kuphindvwaphindvwa nobe kuphindvwaphindvwa kwencenye
kudzingekile;
- inemandla ekwenta lemisebenti leniketwe nguMkhandlu;
- inemitfombolusito leyenele kutsi ingachubeka kufeza tinjongo kulesikhatsi itawube yemukelwe
ngaso;
- ineluhlelo lokwengamela emazinga lolufaka ekhatsi nanobe lungakalinganiselwa kuphela kuloku -
- tinchubomgomo tekwengamela emazinga letichaza emazinga uMtimba wekuCinisekisa emaZinga kuTemfundvo nekuCecesha lofisa
kuwazuza;
- tinchubo tekwengamela emazinga laniketela uMtimba wekuCinisekisa emaZinga kuTemfundvo nekuCecesha ngemakhono ekwenta tinchubomgomo tawo tekwengamela emazinga njengobe kuphawuliwe; kanye
- netinhlelo tekubuyeketa leticinisekisa kutsi tinchubomgomo netinchubo tekwengamela emazinga njengobe kuphawuliwe tiyasetjentiswa futsi tihlala
tifanelekile;
- umsebenti wangephandle wekucinisekisa emazinga wehlukile futsi utimele eceleni kunemsebenti wekuniketa temfundvo
nekucecesha;
- mayelana nemsebenti wekucinisekisa emazinga, inekumelelwa kwebabambimsuka bavelonkhe ezingeni lekutsatfwa kwetincumo, kantsi loko kumelela kumele kucinisekise kutiphendvulela emphakatsini nekuba selubala; nekutsi
- imicimbi yayo itawutfutfukisa tinhloso teluHlakamsebenti lwaVelonkhe lwetiCu.
(3) Inhlangano lefuna kwemukelwa njengeMtimba wekuCinisekisa emaZinga kuTemfundvo nekuCecesha itawemukela ngalokubhaliwe-
- lilungelo leMkhandlu lekuhlola nganobe ngusiphi sikhatsi imicimbi yaloMtimba wekuCinisekisa emaZinga kuTemfundvo nekuCecesha kanye nekubuyeketa tinchubomgomo netinchubo tayo tekwengamela
emazinga;
- lilungelo leMkhandlu lekuniketa inkhombandlela ngetindzaba letimayelana nemicimbi yeMtimba wekuCinisekisa emaZinga kuTemfundvo nekuCecesha; kanye
- nelilungelo lemalunga eMtimba wekuCinisekisa emaZinga kuTemfundvo nekuCecesha kutsi ete kuMkhandlu ngco ngetindzaba letitsintsa kufaneleka kweMtimba wekuCinisekisa emaZinga kuTemfundvo nekuCecesha: Ngaphasi kwembandzela wekutsi tinyatselo letifanelekile tekusombulula leto tindzaba tiye tatsatfwa ezingeni leMtimba wekuCinisekisa emaZinga kuTemfundvo nekuCecesha.
Sitifiketi sekwemukela
- (1) Ngulowo nalowo Mtimba wekuCinisekisa emaZinga kuTemfundvo nekuCecesha, ngekwemukelwa, utawuniketwa sitifiketi sekwemukelwa nguMkhandlu.
(2) Lesitifiketi sekwemukelwa sitawubonisa ngalokuphelele emazinga nobe ticu lokwemukelelwa tona: Ngaphasi kwembandzela wekutsi lawo mazinga nobe leto ticu titawulinganiselwa kumkhakha losisekelo weMtimba wekuCinisekisa emaZinga kuTemfundvo nekuCecesha ngaphandle uma kuniketwa kwelulwa kwekwemukelwa ngekulandzela umtsetfomgomo 5.
(3) Ngulowo nalowo Mtimba wekuCinisekisa emaZinga kuTemfundvo nekuCecesha lowemukelwe, enyangeni yekucala ngekwekhalenda kumnyaka wesitsatfu wekwemukelwa kanye nanjalo eminyakeni lemitsatfu lelandzelako, utawuniketa umbiko kuMkhandlu mayelana nekutsi kungani loko kwemukelwa kumele kuchubeke, kuphindze kuboniswe nemiphumela lezuzwe nguMtimba wekuCinisekisa emaZinga kuTemfundvo nekuCecesha kuleminyaka lemibili leyengcile.
Kwelulwa kwekwemukelwa
- (1) UMtimba wekuCinisekisa emaZinga kuTemfundvo nekuCecesha lofuna kwelula kwemukelwa kwawo kutsi kufake ekhatsi emazinga neticu letingabonwa nguMkhandlu njengaletiwela ngaphasi kwemkhakha wawo losisekelo, utawufaka sicelo sekwemukelwa kuMkhandlu, ubonise emakhono awo ekuhlangabetana netindlela letibekelwe loko kwemukelwa ngekulandzela kwemtsetfomgomo 3(1) na-(2).
(2) Ngekuniketwa kwekwelulwa lesitifiketi sekwemukelwa sitawungcivitwa ngalokulindzelekile.
Kuhociswa kwekwemukelwa
- Kwemukelwa kweMtimba wekuCinisekisa emaZinga kuTemfundvo nekuCecesha kungahociswa uma, ngekubona kweMkhandlu, wehluleka kwenta imisebenti yawo.
Bulunga bemiTimba yekuCinisekisa emaZinga kuTemfundvo nekuCecesha
- Emalunga eMtimba wekuCinisekisa emaZinga kuTemfundvo nekuCecesha atawuba ngulawo malunga enhlangano nobe tinhlangano letemukelwe njengeMtimba wekuCinisekisa emaZinga kuTemfundvo nekuCecesha lakhetfwe ngulowo mtimba nobe leyo nhlangano nobe licembu letinhlangano letihlangabetana netidzingo temtsetfomgomo 3(2).
Kushiywa kwetikhundla ngemalunga eMtimba wekuCinisekisa emaZinga kuTemfundvo nekuCecesha
- Sihlalo nobe lilunga leMtimba wekuCinisekisa emaZinga kuTemfundvo nekuCecesha lophawulwe kumtsetfomgomo 7 utawushiya sikhundla sakhe
uma-
- imphahla yakhe idliwa nobe enta kutincengela nalabo labakweletako;
- avalelwa njengemuntfu longakaphili kahle engcondvweni ngekulandzela nobe ngumuphi
umtsetfo;
- angabi khona emihlanganweni lemitsetfu lelandzelanako yeMtimba wekuCinisekisa emaZinga kuTemfundvo nekuCecesha ngaphandle kwemvumo yeMtimba wekuCinisekisa emaZinga kuTemfundvo
nekuCecesha;
- ahocisa ngekuniketa satiso lesibhaliwe kuMtimba wekuCinisekisa emaZinga kuTemfundvo
nekuCecesha;
- atfolakala, ngesikhatsi sekuphatsa kwakhe sikhundla, anelicala ngesephulomtsetfo bese agwetjwa kuyovalelwa ejele ngaphandle kwelitfuba lekukhokha inhlawulo; nobe
- ngekubona kweMtimba wekuCinisekisa emaZinga kuTemfundvo nekuCecesha ehluleka kwenta imisebenti yakhe.
Imisebenti yemiTimba yekuCinisekisa emaZinga kuTemfundvo nekuCecesha
- (1) UMtimba wekuCinisekisa emaZinga kuTemfundvo nekuCecesha utawenta loku-
- utawemukela baphakeli labangemalunga bemazinga nobe ticu letitsite lababhaliswe ngaphasi kweluHlakamsebenti lwaVelonkhe
lwetiCu;
- utawunconota emazinga kubaphakeli labangemalunga;
- utawucubungula kuniketwa kwemisebenti baphakeli labangemalunga;
- utawubuyeketa kucilongwa nekuphunyeleliswa kwekuhlola kubaphakeli
labangemalunga;
- utawubhalisa baphakeli labangemalunga kumazinga nobe ticu letitsite ngekulandzela indlela lesungulelwe leyo
njongo;
- utawuba nemtfwalo wekwemukela baphakeli labangemalunga lasafundzako;
- utawubambisana nemtimba nobe imitimba letsintsekako lekhetselwe kucubungula ngaphasi kwemiTimba yekuCinisekisa emaZinga kuTemfundvo nekuCecesha kufaka ekhatsi kepha kungapheleli kuloku, kucubungula kucinisekiseka kwemazinga kumazinga nobe kuticu letitsite lapho kunamunye nobe ngetulu yemiTimba yekuCinisekisa emaZinga kuTemfundvo nekuCecesha
leyemukelwe;
- utawuncoma emazinga nobe ticu letinsha kumiTimba yaVelonkhe yemaZinga kutsi ibukisiswe, nobe lushintjo kumazinga nobe ticu letikhona kutsi tibukisiswe kumiTimba yaVelonkhe yemaZinga;
- utawugcina idathabhesi leyemukelekile kuMkhandlu;
- utawuniketa imibiko kuMkhandlu njengekulandzela timfuno teMkhandlu, futsi
- utawenta leyo naleyo misebenti lokungatsi njalo ngekuhamba kwesikhatsi iniketwe nguMkhandlu.
(2) Ekwenteni imisebenti yawo uMtimba wekuCinisekisa emaZinga kuTemfundvo nekuCecesha utawenta
loku-
- utawulandzela imitsetfomgomo 2 kuya ku-12 yemiTimba yaVelonkhe yemaZinga Imitsetfomgomo (R452 yamhlaka 28 Mashi 1998, uMculu waHulumende No 18787);
- unganiketela ngemisebenti lekhetsiwe lephawulwe kumtseshwanamgomo (1) kumphakeli lolilunga nobe lomunye umtimba ngemvumo letfolwe ngaphambilini yeMkhandlu, kepha angeke uniketele ngekutiphendvulela kwawo kuMkhandlu; futsi
- uma usungulwe ngaphasi kwalomunye uMtsetfo wePhalamende kwengamela luhlelo lunye loluhlelenjisiwe lwebaphakeli labaneticu letinhlobonhlobo, utawuniketela umsebenti wekubhalisa bacilongi bemalunga, njengekuphawulwa kumtseshwanamgomo (1)(e), kubaphakeli bawo uma luhlelo lwekwengamela emazinga lufaka ekhatsi kulawulwa kwalomsebenti kantsi neMkhandlu wetiCu taseNingizimu Afrika watisiwe.
SAHLUKO 3
IMITSETFO YENCHUBO NEKWESEKELWA NGETIMALI KWEMICIMBI YEMITIMBA YEKUCINISEKISA EMAZINGA KUTEMFUNDVO NEKUCECESHA
Kwesekelwa ngetimali kwemicimbi yemiTimba yekuCinisekisa emaZinga kuTemfundvo nekuCecesha
- (1) UMtimba wekuCinisekisa emaZinga kuTemfundvo nekuCecesha lofuna kufinyelela esivumelwaneni neMkhandlu mayelana netimali lokumele tikhokhwe nobe tihociswe ngaphasi kwemandla laniketwe kuMtimba wekuCinisekisa emaZinga kuTemfundvo nekuCecesha nguMkhandlu, utawuveta luHlakamsebenti lwekusebenta ngetimali (business plan) lolubonisa tinhloso letitawuzuzwa ngalesikhatsi lesibuyeketwako lokutawuba minyaka lemitsatfu, futsi lolutawufaka ekhatsi ibhajethi yetimali.
(2) LoluHlakamsebenti lwekusebenta ngetimali loluphawulwe kumtseshwanamgomo (1) lutawubonisa letimali lokuhlongotwa kutsi tikhokhwe nobe tihociswe nemphumela waleso siphakamiso ekuphunyelisweni kwetinhloso teluHlakamsebenti lwaVelonkhe lwetiCu ikakhulukati ngekubhekisa ekuphumeleliseni kutfolakala, nekunyakata ekuchubekeleni embili kutemfundvo, kucecesha nemikhakha yemsebenti.
Imitsetfo yenchubo
- Lowo nalowo Mtimba wekuCinisekisa emaZinga kuTemfundvo nekuCecesha, uma usebenta ngaleyo ndlela, utawulawulwa mitsetfo yawo yenchubo letawulandzela tiNkhombandlela leticuketfwe kuSengeto
lesikulemiTsetfomgomo.
SAHLUKO 4
BAPHAKELI BETEMFUNDVO NEKUCECESHA
Kwemukelwa kwebaphakeli
- UMtimba wekuCinisekisa emaZinga kuTemfundvo nekuCecesha ngekufakwa kwesicelo ungemukela njengemphakeli umtimba lohlangabetana netindlela letiphawulwe kumtsetfomgomo 13.
Tindlela tekwemukelwa kwebaphakeli
- Umtimba ungemukelwa njengemphakeli nguMtimba wekuCinisekisa emaZinga kuTemfundvo nekuCecesha lonekubona lokusisekelo lokulumbana nekubona lokusisekelo kwemphakeli: Ngaphasi kwembandzela wekutsi lomtimba lofuna kwemukelwa -
- ubhaliswe njengemphakeli ngekulandzela umtsetfo lofanelekile ngalesikhatsi kufakwa sicelo sekwemukelwa;
- uneluhlelo lwekwengamela emazinga lolufaka ekhatsi kepha lungapheleli kuloku -
- tinchubomgomo tekwengamela emazinga lachaza loko umphakeli ahlose kukuzuza;
- tinchubo tekwengamela emazinga laniketa umphakeli litfuba lekwenta tinchubomgomo takhe tekwengamela emazinga labekiwe; nobe;
- tindlela tekubuyeketa leticinisekisa kutsi letinchubomgomo netinchubo tekwengamela emazinga letibekiwe tiyasetjentiswa futsi tihlala tifanelekile;
- lolukwati kutfutfukisa, kwetfutsa nekucubungula tinhlelo tekufundza loluholela emazingeni nobe ticu letitsite letibhalisiwe;
- unaloku-
- imitfombolusito ledzingekile yetetimali, tekuphatsa nalokuphatsekako;
- tinchubomgomo netinhlelo tekukhetsa basebenti, kucutjungulwa kanye nekutfutfukiswa kwabo;
- tinchubomgomo netinhlelo tekungena kwebafundzi, netinhlelo tekukhomba indlela nekwesekela;
- tinchubomgomo netinhlelo tekuphatsa tincenye talokuphatsekako endzaweni yekusebenta nobe kungesiko endzaweni yekusebenta;
- tinchubomgomo netinhlelo tekuphatfwa kwekuhlatiya;
- tinchubo letidzingekile
tekubika; kanye
- nelikhono lekuzuza imiphumela lehlosiwe, kusetjentiswa kwemitfombolusito letikhona netinchubo letibonwa nguMtimba wekuCinisekisa emaZinga kuTemfundvo nekuCecesha kutsi tidzingekile ekutfutfukiseni, ekuletseni nasekucubunguleni tinhlelo tekufundza letiholela emazingeni nobe ticu letitsite letibhalisiwe njengobe kuphawulwe kupharagrafu (c) ; nekutsi
- awukaze uniketwe kwemukelwa nobe ufake sicelo sekwemukelwa ngulomunye uMtimba wekuCinisekisa emaZinga kuTemfundvo nekuCecesha ngalokuphawulwe kumtsetfomgomo 2.
Sitifiketi sekwemukelwa njengemphakeli
- (1) Lowo nalowo mphakeli lobhalisiwe, ngemuva kwekwemukelwa, utawuniketwa sitifiketi sekwemukelwa nguMtimba wekuCinisekisa emaZinga kuTemfundvo nekuCecesha, lotsintsekile, kantsi lesitifiketi sitawungcivitwa nguMkhandlu futsi sitawuveta loku -
- kutsi ungumphakeli lolilunga leMtimba wekuCinisekisa emaZinga kuTemfundvo nekuCecesha lotsintsekile; kanye
- nemazinga nobe ticu lokuniketwa kwemukelwa kwato.
(2) Lowo nalowo mphakeli lowemukelwe, enyangeni yekucala kukhalenda yemnyaka wesihlanu wekwemukelwa kanye nasemnyakeni wesihlanu ngemuva kwaloko, utawuniketa ngembiko kuMtimba wekuCinisekisa emaZinga kuTemfundvo nekuCecesha lotsintsekako lochaza kutsi kungani loko kwemukelwa kumele kuchubeke, uphindze ubonise imiphumela lezuziwe ngalesikhatsi lesiminyaka lemine leyengcile.
Kwelulwa kwekwemukelwa kwebaphakeli
- (1) UMphakeli lowemukelwe lofisa kwelula kwemukelwa kwakhe kutsi kufake ekhatsi emazinga nobe ticu letingakahlolwa nguMtimba wekuCinisekisa emaZinga kuTemfundvo nekuCecesha lomemukele ngekutsi tingaphasi kwekubona lokusisekelo, utawufaka sicelo sekutsi loMtimba wekuCinisekisa emaZinga kuTemfundvo nekuCecesha lomemukele ubonise likhono lakhe lekuhlangabetana netindlela letimiselwe loko kwelulwa kwekwemukeleka.
(2) UMtimba wekuCinisekisa emaZinga kuTemfundvo nekuCecesha lowo mphakeli lemukelwe ngaphasi kwawo, ngekuvumelana neMkhandlu, utawuhlelembisa loko kwelulwa kwekwemukeleka njengobe kudzingekile ngekubambisana neMtimba wekuCinisekisa emaZinga kuTemfundvo nekuCecesha ngekubona lokusisekelo kwemazinga nobe ticu lapho kwentiwa khona sicelo: Ngaphasi kwembandzela wekutsi -
- letindlela letimiselwe loko kwemukeleka njengobe tiphawulwe kumtsetfomgomo 13(1) kuhlangatjenanwa nato;
- bacubunguli lababhaliswe neMtimba wekuCinisekisa emaZinga kuTemfundvo nekuCecesha lomphakeli lemukelwe ngaphasi kwawo bachuba lokucubungula kwemazinga nobe ticu letibhalisiwe lapho lokwelulwa kufunwa khona; nobe
- bacubunguli lababhaliswe neMtimba wekuCinisekisa emaZinga kuTemfundvo nekuCecesha wekubona lokusisekelo kwemazinga nobe ticu lokufakwe sicelo tato, bachuba lokucubungula.
(3) UMkhandlu, ngekubonisana neMtimba wekuCinisekisa emaZinga kuTemfundvo nekuCecesha wekubona lokusisekelo lokuphawulwe kumtseshwanamgomo (2) utawucinisekisa kutsi tindlela tekwemukelwa letiphawulwe kumtsetfomgomo 13 temazinga nobe ticu letitsite tiyahlangatjetwa.
(4) UMtimba wekuCinisekisa emaZinga kuTemfundvo nekuCecesha lapho umphakeli lowenta sicelo sekwelulwa kwekwemukeleka emukeleke khona utawuba ngulowo Mtimba wekuCinisekisa emaZinga kuTemfundvo nekuCecesha wekubona lokusisekelo kwalowo mphakeli ngemuva kwekuniketwa kwalokwelulwa kwekwemukeleka.
(5) Ngekuniketwa kwekwelulwa, sitifiketi sekwemukeleka sitawube sesiyangcivitwa njengobe kuphawulwe kumtsetfomgomo 14(1)(b).
Kwemukelwa lokunemibandzela kwebaphakeli
- (1) Uma uMtimba wekuCinisekisa emaZinga kuTemfundvo nekuCecesha lokwentiwe kuwo sicelo sekwemukelwa, ubona kutsi umphakeli lobhalisile nobe umphakeli lofuna kubhalisa kwemukelwa lokunemibandzela akahlangabetani nato tonkhe timfuneko tekwemukelwa, lowo Mtimba wekuCinisekisa emaZinga kuTemfundvo nekuCecesha unganiketa lowo mphakeli kwemukelwa lokunemibandzela kwesikhatsi lesincunyiwe, lesingengci iminyaka lemibili, lapho lowo mphakeli utawuba ngaphasi kweluhlelo lwekutfutfukiswa loluvunywe nguMtimba wekuCinisekisa emaZinga kuTemfundvo nekuCecesha futsi lolumiselwe kusita lomphakeli kutsi ahlangabetane naletimfuneko letidzingekile kutsi emukelwe: Ngaphasi kwembandzela wekutsi, ngekubona kweMtimba wekuCinisekisa emaZinga kuTemfundvo nekuCecesha tifiso temfundzi tivikelekile ngalesikhatsi kuchutjwa loluhlelo lwekutfutfukisa.
(2) Lowo nalowo mphakeli, ngekwemukelwa lokunemibandzela, utawuniketwa sitifiketi sekwemukelwa lokunemibandzela ngulowo Mtimba wekuCinisekisa emaZinga kuTemfundvo nekuCecesha lotsintsekile kantsi leso sitifiketii sitawubonisa loku -
- kutsi ungumphakeli lowemukelwe lolilunga leMtimba wekuCinisekisa emaZinga kuTemfundvo nekuCecesha lotsintsekile;
- emazinga nobe ticu lokuniketwa kwemukelwa lokunemibandzela kwato. kanye
- tinsuku lapho lokwemukelwa lokunemibandzela kutawucala khona nalapho kutawuphela khona.
Kuhociswa kwekwemukelwa kwebaphakeli
- (1) Kwemukelwa kwemphakeli kungahociswa uma, ngekwembono weMtimba wekuCinisekisa emaZinga kuTemfundvo nekuCecesha lamukelwe ngaphasi kwawo, ngekuvumelana neMkhandlu, ehluleka kwenta imisebenti yakhe ngalokugculisako.
(2) Umphakeli angacela kutsi kwemukelwa kwakhe ngemazinga nobe ngeticu letitsite kuhociswe.
SAHLUKO 5
IMITIMBA YEKUCUBUNGULA
Kukhetfwa kwemitimba yekucubungula
- Uma uMkhandlu ungakubona kudzingekile, utawukhetsa umtimba wekucubungula: Ngaphasi kwembandzela waloku -
- kutsi lowo mtimba uhlangabetana netindlela letengetiwe teMtimba wekuSungula emaZinga lotsintsekile letinconywe kuMtimba wawo waVelonkhe wemaZinga ngekulandzela umtsetfomgomo 24(1) wemiTsetfomgomo yeMtimba waVelonkhe wemaZinga, 1998 (R. 452 wamhlaka 28 Mashi 1998, uMculu waHulumende No. 18787), taphindze temukelwa
nguMkhandlu;
- kutsi lowo mtimba ungachuba imisebenti yekucubungula ngendlela lecinisekisa kutsi kuhlatiywa kwemiphumela lokuchazwe kumazinga nobe ticu kunebulungiswa, kunekusimama nekutsi kuyetsembeka; kanye
- nekutsi lowo mtimba unekumelela kwebabambimsuka kuvelonkhe ezingeni lekutsatfwa kwetincumo, kube kumelela lokubonisa timfuno talabo labazuzako nalabanenshisekelo-ngco kumicimbi yemtimba wekucubungula.
Tincwadzi tekukhetfwa njengemitimba yekucubungula
- (1) UMkhandlu ungakhetsa umtimba wekucubungula nobe imitimba yekucubungula kwesikhatsi lesibekiwe kanye nemazinga nobe ticu lotibona tidzingekile kucinisekisa kufezwa kwemsebenti wekucubungula.
(2) UMkhandlu utawuniketa lowo nalowo mtimba wekucubungula lokhetfwe njengaloko incwadzi lekhomba lusuku nesikhatsi sekukhetfwa kanye nemazinga nobe ticu lomele uticubungule.
Imisebenti yemitimba yekucubungula
- Imitimba yekucubungula itawenta loku-
- itawuhlola kutsi ngabe tincumo tekuhlatiya mayelana nemazinga nobe ticu letitsite letitsetfwe ngumunye nobe ngetulu yemiTimba yekuCinisekisa emaZinga kuTemfundvo nekuCecesha tinebulungiswa, tinekusimama futsi tiyetsembeka ngekulandzelwa kwemiphumela lechazwe kulawo mazinga nobe
ticu;
- itawenta tincomo kuMkhandlu mayelana -
- nekunconotwa lokudzingekile ekusebenteni kweMtimba wekuCinisekisa emaZinga kuTemfundvo
nekuCecesha;
- nekwemukelwa kweMtimba wekuCinisekisa emaZinga kuTemfundvo nekuCecesha;
- netingucuko kumazinga nobe ticu lokumelwe tibukisiswe miTimba yaVelonkhe yemaZinga; kanye
- naletinye tinhlangotsi letingabekwa nguMkhandlu ngekuhamba kwesikhatsi; kanye
- nekwenta leminye imisebenti yekucubungula njengobe kungamiswa nguMkhandlu ngekuhamba kwesikhatsi.
Kucedvwa kwekukhetfwa kwemitimba yekucubungula
- (1) Kukhetfwa kwemtimba wekucubungula kutawucedvwa ngesikhatsi nelusuku loluphawulwe kuncwadzi yekukhetfwa, ngaphandle uma kumiswe ngalokunye ngalokubhaliwe nguMkhandlu.
(2) Kukhetfwa kwemtimba wekucubungula kungacedvwa uma, ngekubona kweMtimba wekuSungula emaZinga nobe uMtimba waVelonkhe wemaZinga lotsintsekako, ngekuvunyelwa nguMkhandlu, wehluleka kwenta imisebenti yawo
ngalokugculisako.
SAHLUKO 6
IMITIMBA YEBUCWEPHESHE NEMITIMBA YEKUVIVINYA
Kufakwa kwemitimba yebucwepheshe nemitimba yekuvivinya ekumisweni kwemazinga, kucinisekiswa kwemazinga nasekucubunguleni
- Imitimba yebucwepheshe nemitimba yekuvivinya ingafaka ticelo tekwenta loku -
- kwemukelwa nobe bulunga beMtimba wekuSungula emaZinga njengobe kuphawulwe kumtsetfomgomo 20 nobe 22(1) wemiTsetfomgomo wemiTimba yaVelonkhe yemaZinga, 1998 (R. 452 wamhlaka 28 Mashi 1998, uMculu waHulumende No. 18787);
- kwemukelwa njengeMtimba wekuCinisekisa emaZinga kuTemfundvo nekuCecesha njengobe kuphawulwe kumtsetfomgomo 2; kanye
- nekukhetfwa njengemtimba wekucubungula njengobe kuphawulwe kumtsetfomgomo 18.
SAHLUKO 7
TIMISO LETIHLANGAHLANGANISILE
Inchubo yekudlulisa sikhalo
- (1) Inhlangano lefisa kudlulisa sikhalo mayelana nesincumo semtimba lesiphawulwe kumitsetfomgomo 2 na-12 itawubhala sikhalo sayo ngaloko isicondzise kuMkhandlu ifake ekhatsi netizatfu talokudlulisa lesikhalo kungakapheli tinyanga letintsatfu ngemuva kwekutsatfwa kwaleso sincumo.
(2) Uma kwenteka uMkhandlu uvumelana nalesikhalo lesidlulisiwe ngesincumo semtimba lesiphawulwe kumitsetfomgomo 2 na-12, lowo mtimba utawenta loku–
- utawuchibiyela lesincumo ngalokulindzelekile;
- utawubhala loko kuchibiyela kuyo yonkhe imiculu lapho lesincumo sekucala sibhalwe khona;
- utawenta konkhe kuchibiyela lokudzingekile kuyo yonkhe imiculu; bese ukhipha lushicilelo lolubuyeketiwe lwayo yonkhe imiculu letsintsekile.
Sihloko lesifisha
- LemiTsetfomgomo itawubitwa ngemiTsetfomgomo yemiTimba yekuCinisekisa emaZinga kuTemfundvo nekuCecesha, 1998.
TINKHOMBANDLELA TEMITSETFO YENCHUBO YEMITIMBA YEKUCINISEKISA EMAZINGA KUTEMFUNDVO NEKUCECESHA
TINCHAZELO
- KuletiNkhombandlela, ngaphandle uma ingcikitsi ibonisa ngalenye indlela -
"Sihlalo" kusho Sihlalo weMtimba wekuCinisekisa emaZinga kuTemfundvo nekuCecesha;
"liKomiti" kusho nobe nguliphi likomiti leMtimba wekuCinisekisa emaZinga kuTemfundvo nekuCecesha;
"liKomiti leleNgamele" kusho likomiti lelisungulelwe kwenta imisebenti letsite lephawuliwe egameni leMtimba wekuCinisekisa emaZinga kuTemfundvo nekuCecesha;
"lilunga" kusho lilunga leMtimba wekuCinisekisa emaZinga kuTemfundvo nekuCecesha;
"Sincumo" kusho sincumo seMtimba wekuCinisekisa emaZinga kuTemfundvo nekuCecesha;
"maBhalane" kusho lilunga leMtimba wekuCinisekisa emaZinga kuTemfundvo nekuCecesha lelimiselwe lenjongo.
EMALUNGA EMTIMBA WEKUCINISEKISA EMAZINGA KUTEMFUNDVO NEKUCECESHA
- UMtimba wekuCinisekisa emaZinga kuTemfundvo nekuCecesha ngekwenjongo yemsebenti wekucinisekisa emazinga, utawuba naSihlalo, liPhini laSihlalo, maBhalane kanye nalamanye emalunga lakhetfwe nguMkhandlu, ngaphasi kwemfuneko yekutsi Sihlalo utawukhetfwa kwekucala ngemalunga eMtimba wekuCinisekisa emaZinga kuTemfundvo nekuCecesha emkhatsini wawo nobe kuleminye imitfombo.
TIPHATSIMANDLA LETENGAMELE
- Sihlalo weMtimba wekuCinisekisa emaZinga kuTemfundvo nekuCecesha utawengamela emihlanganweni yeMtimba wekuCinisekisa emaZinga kuTemfundvo nekuCecesha. Uma Sihlalo angekho kunobe ngumuphi umhlangano liPhini laSihlalo litawengamela. Uma bobabili bangekho, emalunga angakhetsa emkhatsini wawo sihlalo lotawubamba kulowo mhlangano.
IMIHLANGANO YEMTIMBA WEKUCINISEKISA EMAZINGA KUTEMFUNDVO NEKUCECESHA
- UMtimba wekuCinisekisa emaZinga kuTemfundvo nekuCecesha utawuhlangana kuleto tindzawo nangetikhatsi letingabekwa ngesincumo ngekuhamba kwesikhatsi.
- Imihlangano lesipesheli ingabitwa ngekutsandza kwaSihlalo, nobe ngesicelo lesesekelwe ngemalunga langekho ngaphasi kwencenye yinye kuletintsatfu lapho-ke lowo mhlangano utawubanjwa ngesikhatsi nasendzaweni lemiswe ngumaBhalane, masinyane ngalokungakhonakala ngemuva kwekutfola leso sicelo.
- Sihlalo ngemuva kwekubonisana neliKomiti leleNgamele utawuba nelilungelo lekuhlehlisa umhlangano weMtimba wekuCinisekisa emaZinga kuTemfundvo nekuCecesha uma letindzaba letiseluhlweni lwalokukhulunywa ngako tibukeka tingadzingi lowo mhlangano, ngaphasi kwembandzela wekutsi emalunga atawatiswa ngaloko kuhlehliswa lokungenani kusaneliviki ngembi kwelusuku lapho uMtimba wekuCinisekisa emaZinga kuTemfundvo nekuCecesha kumele uhlangane, futsi nangaphasi kwembandzela wekutsi imihlangano angeke icitfwe nobe ihlehliswe ngenca yetigameko nobe tibonelelo letingetulu kwemandla eMtimba wekuCinisekisa emaZinga kuTemfundvo nekuCecesha ngaphandle uma tincenye letimbili kuletintsatfu temalunga tivumelana ngaloku.
- Nobe ngubani bukhona bakhe lobudzingekako ngekwenjongo yemhlangano angamenywa nguMtimba wekuCinisekisa emaZinga kuTemfundvo nekuCecesha kutsi abe khona kunobe ngumuphi umhlangano weMtimba wekuCinisekisa emaZinga kuTemfundvo nekuCecesha.
- Yonkhe imiculu letfunyelelwe emalunga itawubhalwa ngendlela lefanelekile malungana neluhlobo nekubaluleka kwalokucuketfwe, ngekuvisisa kutsi kubalulekile kumalunga kutsi acinisekise kutsi leyo miculu iphatfwa ngekulandzela loko kubhalwa.
SATISO NGEMIHLANGANO
- Satiso nganobe ngumuphi umhlangano weMtimba wekuCinisekisa emaZinga kuTemfundvo nekuCecesha lesitawufaka ekhatsi luhla lwalokutawukhulunywa ngako lapho, sitawutfunyelwa ngumaBhalane kulelo nalelo lunga kanye nalabanye bantfu lokudzingeke babe khona lokungenani kusanetinsuku letingu-14 ngembi kwalolusuku lolumisiwe lwalomhlangano ekhelini lelibhaliswe kumaBhalane: Ngaphasi kwembandzela wekutsi uma kumihlangano lesipesheli leso satiso lesibhaliwe lesikhishwe ngesikhatsi lesincane njengobe kungancuma Sihlalo, kepha singabi ngaphasi kwetinsuku letintsatfu tekusebenta, singaniketwa.
- Kungatfolwa kwanobe ngusiphi satiso, lesitfunyelwe ngalokufanelekile ekhelini lelibhalisiwe lanobe nguliphi lilunga, angeke kutsintse nobe kucitse lokuchubeke kunobe ngumuphi umhlangano.
IREJISTA YALABAKHONA
- Ngulelo nalelo lunga lelikhona emhlanganweni weMtimba wekuCinisekisa emaZinga kuTemfundvo nekuCecesha litawusayinda irejista yalabakhona letawubekelwa leyo njongo.
IKHORAMU
- Sigamu sinye semalunga, kungafaki ekhatsi Sihlalo, sitawenta ikhoramu kuyo yonkhe imihlangano leyetayelekile yeMtimba wekuCinisekisa emaZinga kuTemfundvo nekuCecesha. Emihlanganweni lesipeshali incenye yinye kuletintsatfu temalunga eMtimba wekuCinisekisa emaZinga kuTemfundvo nekuCecesha, kungafaki ekhatsi Sihlalo, itawenta ikhoramu.
- Uma linani lemalunga lakhona endzaweni nangesikhatsi lesimiselwe umhlangano lingakeneli kwenta ikhoramu, lomhlangano utawuchubeka, ngaphasi kwembandzela wekutsi nobe ngutiphi tincumo lokufinyelelwe kuto titawutsatfwa njengetesikhashana futsi titawutungeletiswa kumalunga eMtimba wekuCinisekisa emaZinga kuTemfundvo nekuCecesha kutsi tiphindze tidzingidvwe bese kuphawulwa ngembi kwekwemukelwa.
TITATIMENDE TABETINDZABA
- Uma kubonakala kudzingekile kutsi kukhishwe sitatimende sabetindzaba mayelana netinhlangotsi letifanelekile temicimbi nemihlangano yeMtimba wekuCinisekisa emaZinga kuTemfundvo nekuCecesha, titawukhishwa nguSihlalo weMtimba wekuCinisekisa emaZinga kuTemfundvo nekuCecesha ngekuvumelana naSihlalo weMkhandlu.
EMAMINITHI
- Emaminithi alowo nalowo mhlangano atawuhlanganiswa aniketelwe kucinisekiswa emhlanganweni lolandzelako. MaBhalane utawutungeletisa emaminithi ngesikhatsi lesifanako naleso sesatiso lesibita umhlangano lolandzelako.
- Emaminithi angeke abonise ngalokukhulunywe-ngco emhlanganweni, kepha atawuba sifinyeto lesibhaliwe saloko bekuchubeka, tiNcumo kanye netinyatselo letidzingekile, ngaphasi kwembandzela wekutsi ngulelo nalelo lilunga litawuba nelilungelo lekucela kutsi luvo lwalo lolutsite luphawulwe kumaminithi.
TINKHULUMOMPHIKSWANO TEMTIMBA WEKUCINISEKISA EMAZINGA KUTEMFUNDVO NEKUCECESHA KANYE NEKUVOTA
- Ekuchutjweni kwanobe ngumuphi umhlangano weMtimba wekuCinisekisa emaZinga kuTemfundvo nekuCecesha imitsetfo leyetayelekile yenkhulumomphikiswano itawulandzelwa.
- Kutsatfwa kwetincumo kutawuba ngekuvumelana ngaphasi kwembandzela wekutsi uma kuvumelana kungatfolakali kungatsatfwa ivoti. Uma kunesidzingo sevoti kutawentiwa ngekuphakamisa sandla ngaphandle uma kucelwa ibhalothi ngunobe nguliphi lilunga, lapho-ke kutawube sekwentiwa ibhalothi leyimfihlo.
- Sihlalo, uma engamele angeke abe nelivoti lelingumncamlajucu, kepha livoti leletayelekile.
- Uma Sihlalo angekho libamba laSihlalo (nobe liPhini laSihlalo nobe lomunye)
angeke abe nelivoti nelivoti leletayelekile, kepha livoti lelingumncamlajucu.
- Kubalulekile kutsi lilunga leMtimba wekuCinisekisa emaZinga kuTemfundvo nekuCecesha livete nobe nguyiphi inshisekelo lelinayo endzabeni ledzingidvwa nguMtimba wekuCinisekisa emaZinga kuTemfundvo nekuCecesha nekutsi litimisele kuyishiya leyo nkhulumomphikiswano: Ngaphasi kwembandzela wekutsi lelo lilunga litawuvunyelwa kushiya uma sincumo lesinjalo sitsatfwa nguMtimba wekuCinisekisa emaZinga kuTemfundvo nekuCecesha.
- Ngaphandle uma kubekwe ngalokunye kulemitsetfo, sincumo selinyenti lemalunga lakhona emhlanganweni weMtimba wekuCinisekisa emaZinga kuTemfundvo nekuCecesha sitawuba sincumo seMtimba wekuCinisekisa emaZinga kuTemfundvo nekuCecesha. Imibono yelidlandzane ingabhalwa uma kunesicelo semalunga lanjalo.
- Nanobe kwekutsi letinye timiso tanobe ngumuphi kulemitsetfo titsini, uma kuba neludzaba loluvukako emkhatsini kwemihlangano leyetayelekile loludzinga sincumo seMtimba wekuCinisekisa emaZinga kuTemfundvo nekuCecesha kutsi ngekubona kwaSihlalo akukamelanga lucitselwe sikhatsi kuze kufike umhlangano lotayelekile lolandzelako weMtimba wekuCinisekisa emaZinga kuTemfundvo nekuCecesha, Sihlalo angagunyata maBhalane kutsi abhale aphindze atfumele satiso ngeliposi lelibhalisiwe nobe ngetigijimi kulelo nalelo lunga lesifaka ekhatsi loludzaba lolutsintsekako bese acela nelivoti ngeliposi mayelana nesincumo lokumele sitsatfwe. Lesatiso sitawucacisa sikhatsi lokumele lelivoti leliposi sitfunyelwe ngaso, lokungeke kube ngaphasi kwetinsuku letingu-10 kusukela kulolusuku lwekutfunyelwa kwesatiso. Sincumo selinyenti seMtimba wekuCinisekisa emaZinga kuTemfundvo nekuCecesha sitawutsatfwa njengesincumo seMtimba wekuCinisekisa emaZinga kuTemfundvo nekuCecesha. Umphumela walebhalothi utawatiswa emhlanganweni lolandzelako weMtimba wekuCinisekisa emaZinga kuTemfundvo nekuCecesha.
KUSUNGULWA KWELIKOMITI LELENGAMELE
- LiKomiti leleNgamele litawuba kuphela nemalunga kantsi futsi atawukhetfwa ngilo. Litawuba naSihlalo kanye nalamanye emalunga njengobe kungabona nekwenyulwa nguMtimba wekuCinisekisa emaZinga kuTemfundvo nekuCecesha: Ngaphasi kwembandzela wekutsi -
- lelo Komiti leleNgamele, ngekuvumelana netinkhambiso teMtimba wekuCinisekisa emaZinga kuTemfundvo nekuCecesha, litawuchuba imisebenti yeMtimba wekuCinisekisa emaZinga kuTemfundvo nekuCecesha emkhatsini wemihlangano: Ngaphasi kwembandzela wekutsi tonkhe tincumo letimayelana nemgomosisekelo titawuba lilungelo lemiTimba yekuCinisekisa emaZinga kuTemfundvo nekuCecesha;
- Sihlalo, nobe uma Sihlalo angekho, libamba laSihlalo lelikhetfwe ngemalunga utawengamela yonkhe imihlangano yeliKomiti leleNgamele;
- Sihlalo utawubika ngemsebenti weliKomiti leleNgamele kulowo nalowo mhlangano lowetayelekile weMtimba wekuCinisekisa emaZinga kuTemfundvo nekuCecesha; kantsi
- ikhoramu yeliKomiti leleNgamele itawakhiwa nguSihlalo kanye nesigamu semalunga alelo komiti.
INDZIMA YAMABHALANE
- Umsebenti webubhalane lohambelana nekusebenta kweMtimba wekuCinisekisa emaZinga kuTemfundvo nekuCecesha nobe imicimbi yawo, utawentiwa, ngekuvumelana netinkhambiso taSihlalo weMtimba wekuCinisekisa emaZinga kuTemfundvo nekuCecesha, ngumaBhalane.
- Indzima yamaBhalane kusita uMtimba wekuCinisekisa emaZinga kuTemfundvo nekuCecesha ngekwenta loku -
- ngekuniketa umsebenti webubhalane;
- ngekweluleka etindzabeni tekuphatsa;
- ngemsebenti wekwengamela lokubonakalako;
- ngekusita ekwengameleni imiklamo; kanye
- nekwenta leyo leminye imisebenti njengobe uMtimba wekuCinisekisa emaZinga kuTemfundvo nekuCecesha ngekuhamba kwesikhatsi ungakudzinga.
KUCHITJIYELWA KWEMITSETFO
- Lemitsetfo ingengetwa nobe ichitjiyelwe kunobe ngumuphi umhlangano weMtimba wekuCinisekisa emaZinga kuTemfundvo nekuCecesha ngekuvuma kweMkhandlu, ngelinyenti leletayelekile lemalunga lakhona, ngaphasi kwembandzela wekutsi leso sichibiyelo besiliphuzu leliphawulwe ngalokucacile eluhlwini lalokukhulunywa ngako, nelushicilelo lwakhona lwatungeletiswa kumalunga neluhlu lwalokukhulunywa ngako kanye nekutsi emalunga langekho ngaphasi kwesigamu akhona kulowo mhlangano.
KUBUYEKETWA KWETINCUMO TEMTIMBA WEKUCINISEKISA EMAZINGA KUTEMFUNDVO NEKUCECESHA
- Leso naleso sincumo lesitsetfwe emhlanganweni weMtimba wekuCinisekisa emaZinga kuTemfundvo nekuCecesha kumele siniketwe inombolo letimele yesincumo seMtimba wekuCinisekisa emaZinga kuTemfundvo nekuCecesha futsi sibonwa njengesincumo seMtimba wekuCinisekisa emaZinga kuTemfundvo nekuCecesha. Lilunga lelifuna kutsi sincumo sibuyeketwe liyacelwa kutsi lifake sicelo saleso sidzingo netizatfu letiphelele salokubuyeketwa lokufunwako kumaBhalane lokungenani emalanga langu-14 ngembi kwemhlangano weMtimba wekuCinisekisa emaZinga kuTemfundvo nekuCecesha. Uma kungenteka loMtimba wekuCinisekisa emaZinga kuTemfundvo nekuCecesha uchibiyele lesincumo, leso sichibiyelo sitawubhalwa kumaminithi emhlangano, kutsi leto tichibiyelo kumiculu tentiwe bese kukhishwa kushicilela kwemiculu lebuyeketiwe.
Print friendly version


text:
Umbuso weSwatini
Umbuso weSwatini (kaNgwane, eSwatini), live lesiseningizimu nelivekati lase Afrika. Live lakaNgwane lincane ngebubanti, kantsi likakwe live lase Ningizimu Afrika enyakatfo, ngentansi, nangasenshonalanga. Emphumalanga likakwe live laseMozambique. Bukhulu belive lakaNgwane litinkhulungwane letilishumi nesikhombisa, emakhulu lamatsatfu, emashumi lasitfupha nalamane ema km2 (17,364). Noma lingalikhulu kangako, lelive lihluka ngetigaba letine tekwakheka kwemhlaba. Leti tatiwa ngekutsi yinkhangala, lihlandze, tintsaba telubombo, kanye nenkhabave.
Live laseSwatini libitwa ngaleligama, ngenca yeNgwenyama Mswati II lobekalibusa lelive kusukela nga 1840 kuze kube ngu 1868. Ekubuseni kwakhe, lelive walincoba, wabuye walihlanganisa. Njengalamanye emave aseAfrika, live lakaNgwane labuswa ngulabamhlophe. Kwatsi nasekwendlule impi yemaBhunu nemaNgisi eNingizimu Afrika, live laseSwatini labuswa ngemaNgisi kwaze kwaba ngu 1968. Emvakwaloko, labese litfola inkhululeko. Lamuhla live lakaNgwane linebukhosi, liphetfwe yiNgwenyama Mswati III kanye neNdlovukati Ntfombi Tfwala. Hulumende welive ubukwe ngundvuna nkhulu lobekwa Silo. Inhlokodolobha yakaNgwane kuseMbabane, kantsi sigodlo nephalamende yelive kukaLobamba. Lidolobha lelikhulu kukaManzini.
Kwetemnotfo, laseSwatini libonywa lilive lelisatfutfuka. Nakubukwa umnotfo wemuntfu amunye lawutfola emnyake, kubalwa imali lenganga $6,367. Liyatimbandzakanya nalamanye emave eticuketfweni letinjenge Southern African Customs Union(SACU) kanye neCOMESA. Liyaye litsengiselane tintfo letinyenti nemave lanjenge Melika, emave lase Europe, kwanye neNingizimu Afrika. Empeleni, nemali yakaNgwane, lilangeni limisane kanye nemali yaseNingizimu Afrika, liRandi.
Bantfu bakaNgwane, linengi labo ngeMaswati, kubuye kube nalabambalwa labaphunga ngaphandle. Bantfu eveni lakaNgwane babalelwa esigidzini sinye, tinkhulungwane letingemashumi nelushiyagalombili, emakhulu lamane, emashumi lamane kanye nemfica (1,018,449), inombolo leyatsatfwa esibalweni semnyaka wa 2009.
Lokucuketfwe
Umlandvo[hlela | edit source]
Live lakaNgwane kusukela endvulo belinebantfu labebahlale kulo. Loku kubonakaliswa yimidvwebo lemidzala, isolelwa kutsi yentiwa ngeminyaka yabo 25,000 BC. Lemidvwebo lesematjeni itfolakala etindzaweni letehlukahlukene eveni.
Bantfu lebebahlala kulelive endvulo bekungema Khoisan, lebatiwa kutsi batingeli. Kwatsi ngemuva kwesikhatsi lesidze, labatingeli basuswa nguletinye tive letichamuka ngenhla, etindzaweni letinjengabo Tanzania nabo Kenya lamuhla. Labantfu laba bekubeNguni nebaSutfu, kutsiwa bangena kulelive ngemnyaka wa 400 AD. EmaSwati lebekwatiwa ngekutsi bakaNgwane, bachamuka le kaTembe, bangena kulelive ngeminyaka yabo 1700. Labantfu bakaNgwane bebaholwa nguNgwane wesitsatfu nabafika eShiselweni. Kwatsi ngemnyaka wa 1815, inkhosi Somhlolo yatsatsa bukhosi. Ngalesi sikhatsi bekunebuvunguvungu eveni, ngenca yetimphi nebakaNdwandwe. Kwatsi kulesikhatsi, Somhlolo wasuka eShiselweni wabese wakha sigodlo sakhe kaZombodze losenkhabave. Ngaleyondlela, wakhona kutsi ativikele ekuhlaselweni tive temaZulu netive takaNdwandwe.
Live lakaNgwane lamuhla latiwa ngekutsi kuseSwatini. Loku kungenca yenkhosi Mswati wesibili, lobekabusa lelive kusukela ngemnyaka wa 1840 kuze kube ngu 1868. Mswati bekatiwa njengenkhosi lebeyilwa timphi letinengi. Ngaphansi kwakhe, live laseSwatini landza labuya lahlangana laba munye. LamaSwati emdzabu leta nemakhosi akaDlamini, aba mdzibi munye nemaSwati lakhandvwa kulelive, lekwatiwa kutsi ngemakhandzambili, kanye nemaSwati lafika ngemuva.
Kufika kwalabamhlophe evenikati leningizimu Afrika, kwalitsintsa live lakaNgwane, nebantfu balo. EmaNgisi akuhlonipha kutiphatsa kwemaSwati ngemnyaka wa 1881, ngesikhatsi letinye tive temaAfrika betincotjwa ngalapha nangalapha. Loku kutiphatsa kwabuye kwagcizelelwa ngemnyaka wa 1884 emkhatsisini wemaSwati, emaNgisi, kanye nemaBhunu. Kwatsi ngemnyaka wa 1894, live lakaNgwane labekwa ngephansi kwelive lemaBhunu, kwodvwa abazange babe nahulumende lophelele. Loku kwagcina ngemnyaka wa 1899 lapho khona kwabhoboka imphi emkhatsisini wemaNgisi nemaBhunu. Naseyengcile lenamphi, nemaNgisi sekancobile, live lakaNgwane laba ngephansi kwemaNgisi kusukela nga 1903 kuze kube ngu 1968, nalitfola inkhululeko.
Kwatsi live lakaNgwane selitfole inkhululeko, laba nahulumende loholwa yinkhosi yelive Sobhuza wesibili, asekelwa yiphalamende. Lena phalamende beyikhetfwa elukhatfweni lebelubanjwa njalo emvakweminyaka lesihlanu. loku kwachubeka kwaze kwafika umnyaka wa 1973 lapho silo sawucitsa umtsetfo sisekelo, sabusa sodvwa. Kwaze kwaba ngu 1978 lapho khona kwaba nelukhetfo lobelusebentisa indlela lensha yetinkhundla. Inkhosi Sobhuza yakhotsama ngemnyaka wa 1982. Kwatsi ngekukhotsama kwembube, indlovukati Dzeliwe yabese iyabusa imele kutsi kufike sikhatsi sekukhetfwa nebubekwa kwenkhosi lensha. Lokubusa kwaDzeliwe kwaba kufisha ngenca yemphikisano lebeyenteka ebandleni leliphakeme, lelatiwa ngekutsi liqoqo. Leli libandla beliholwa ngumntfwanenkhosi Sozisa. Dzeliwe wakhweshiswa esihlalweni, kwabekwa inkhosikati laTfwala. Makhosetive, lebekungumntfwana loyedvwa walaTfwala, wabese utsatsa bukhosi nga 1986. Nakatsatsa bukhosi wabese watiwa ngekhutsi nguMswati wesitsatfu (Mswati III).
Mayelana neSwatini[hlela | edit source]
- Siga sesive :Siyinqaba.
- Lihubo lesive: Nkulunkulu Mnikati wetibusiso temaSwati.
- Inhlokodolobha:
- Linani leBantfu eMbabane: 70.000 (2003).
- 26°19' S 31°8' E.
- Bomakhelwane: iMozambikhi, IRiphabhulikhi yeNingizimu Afrika.
- Tilwimi letisemtsetfweni:
- INgwenyama: Mswati III.
- Indovuzaki: Ntfombi.
- Mengamli: Themba Dlamini.
- 17.363 Km2.
- Linani leBantfu: 1.104.343 (2001).
- 65 bantfu/km2.
- PIB: 5.646.000.000 USD (2005).
- Lilangeni.
- Likhodi Le-inthanethi: ".sz".
Lihubo lesive[hlela | edit source]
- Nkulunkulu, mnikati wetibusiso temaSwati,
- Síyatibonga tonkhe tinhlanhla;
- Sibonga iNgwenyama yetfu,
- Live, netintsaba, nemifula.
- Busisa tiphatsimandla takaNgwane;
- Nguwe wedvwa Somandla wetfu.
- Sinike kuhlakanipha lokungenabucili;
- Simise, usicinise, Simakadze.
Tifundza takaNgwane[hlela | edit source]
ISwatini inetifundza letine: Hhohho, Lubombo, Manzini, Shiselweni. Batehlukanisa ngetinkhundla (55), batehlukanisa ngemiphakatsi.
Emadolôbha[hlela | edit source]
Bantfu (2005):
- Lobamba (ngwenyama): 4.557.
- ÉMbábáne: 70.000 (2003).
- Manzini: 73.000 (2003).
- Nhlangano: 9.016.
- Siteki: 6.152.
- Big Bend: 10.342.
- Malkerns: 9.724.
- Mhlume: 8.652.
- Hluti: 6.763.
- Simunye: 6.512.
- Pigg's Peak: 5.750.
- Ngomane: 4.511.
EmaSwati[hlela | edit source]
Tilwimi[hlela | edit source]
Kune tilwimi:
- siSwati (letisemtsetfweni).
- síNgísi (letisemtsetfweni).
- síZulu. kúkhulúma: 76.000 bantfu.
- síTsonga. kúkhulúma: 19.000 bantfu.
Lilangeni[hlela | edit source]
- 1 Lilangeni = 100 Cents.
- Cents: 1c, 2c, 5c, 10c, 20c, 50c, 100c.
- Emalangeni: 1L, 2E, 5E, 10E, 20E, 50E, 100E, 200E.
- ISO: SZL.
- 1 Euro = 7,05 SZL (2007).
- 1 USD = 9,54 SZL (2007).
Kufuna[hlela | edit source]
Kubopha[hlela | edit source]
- Umbuso weSwatini iwebhusayithi (síNgísi).
- CIA: Umbuso weSwatini (síNgísi),
- Sawubona Umbuso weSwatini (síNgísi).
- Umbuso weSwatini (news) (síNgísi).
- Umbuso weSwatini iwebhusayithi (news) (síNgísi).
- Youngheroes: Umbuso weSwatini & AIDS.


text:
Buciko
Buciko (siNgisi: arts). Buciko siphiwo sekwenta info letsite. Buciko buyasetjentiswa umuntfu nabonisa indlela lativa ngayo nobe aveta imibono yakhe ngesimo lesitsite. Belhukaniswa kanyenti-ke buciko.
Lokucuketfwe
Buciko bekudvweba (visual arts)[hlela | edit source]
Lapha umuntfu uhlanganisa imibala leyahlukene kukhipha lentfo layifunako, sib: kulhanganiswa kwabopende kukhipha bantfu, tilwane tilhahla naletinye tintfo.
Buciko bekubata/kubumba/nekweluka (sculpture)[hlela | edit source]
Kubata kwakha tintfo ngetihlahla, lubumba, ematje naletinye tintfo.
Buciko lobubhalwako (literature)[hlela | edit source]
Buciko lobubhalwako behlukaniswe kanyenti, kepha inhloso yabo kufundzisa, kuchitsisa situnge, kulondvolota kanye nekuvakalisa indlela umbhali lativa ngayo. Bona behlukaniswa ngalendlela:
- Bunkondlo lobubhalwako (written poetry).
- Inoveli (novel).
- Indzaba lemfisha (short story).
- I-eseyi (essay).
- Umdlalo (drama).
Buciko lobetfulwako (perfoming arts)[hlela | edit source]
Loluhlobo ngulo lolwenabeke nalolwatiwa kwedlula tonkhe, phela lona aludzingi tintfo letinyenti kute luchubeke.
Buciko bekuvunula (fashion)[hlela | edit source]
Lapha sisuke sichaza buhle ngendlela lesibubona ngayo.


text:
SICONGOSEKULINDZA (LESISIFUNDZA EMIHLANGANWENI YETFU) JANUARY 2015
Lomagazini unetihloko letitawufundvwa ngaMarch 2 kuya ku-April 5, 2015.
Batinikela Ngekutitsandzela—
ENew York
Yini leyente bantfu labashadene lebebaphila kahle basuka endlini lenkhulu batfutsela kulencane?
Bonga Jehova Futsi Utfole Tibusiso
Kuba ngulababongako kungasisita njani kutsi sibeketelele kuvivinywa?
Lokusenta Sisikhumbule Sidlo SeNkhosi Sakusihlwa
Ungati ngani kutsi Nkulunkulu ukunike litsemba lasezulwini nobe lasemhlabeni?
Indlela Yekwakha Umshado Locinile Nalojabulisako
Sebentisa letindlela letisihlanu kute wakhe umshado locinile nalophumelelako.
Vumelani Jehova Kutsi Acinise Futsi Avikele Umshado Wenu
Ngutiphi tinyatselo longatitsatsa kuze ubalekele kuphinga nemiphumela yako lebuhlungu?
Lungaba Khona Yini Lutsandvo Lolungapheli?
Lutsandvo loluchazwe encwadzini Yengoma Yetingoma lunetifundvo letibalulekile letingasita labo labafuna kushada nalasebavele bashadile.


text:
IJohannesburg
iJohannesburg lephindze yatiwe ngekutsi iJozi, iJoburg, eJoni, eGoli kumbe eJoeys, lebhalwa pheceleti njenge JHB, lidholobhakati lase Ningizimu Afrika. iJohannesburg iphindze ibe inhloko dholobha yesifundza se Gauteng, kantsi inotse kutengca tonke tifundza tase Ningizimu Afrika kanye nemadholobhakati asentasi nelivekati lase Afrika.[1] [2]lelidholobha liphindze libe ngilo lelikhulukati lelingakakhiwa eceleni nemfula kumbe lwandle.[3] . Imibani yelitulu ivamile kakhulu kushaya edholobheni lase Johannesburg. La kulelidholobha kuphindze kutfolakale inkantolo yesishayamtsetfo welive lase Ningizimu Afrika, lena ke inkantolo lenkulukati eveni lephindze ibe nelivi lekugcina etindzabeni temtsetfo welive. Igolide ne dayimane iyagutfwa etimayini takhona eJozi kantsi tintsaba takhona tinotsile ngawo lamatje eligugu.
i Johannesburg inetikhumulo temoya letibili letisentjetiswa tindiza kantsi lenkulukati iphindze ibe matasa e Afrika mpuma yonke iO.R. Tambo International Airport, kantsi yesibili kuba i Lanseria International Airport letfolakala enshonalanga neliJozi, kantsi naso lesikhumulo siyakhona kubamba umtsamo lomkhulu wetindiza kodvwa usetjentiselwa tindiza letincane.
Ngekwetibalo temphakatsi tango 2007, tibalo tebantfu labatfolakala e Johannesburg betibalelwa ku 4,434,827 sekutsi bantfu labatfolakala emaphetselweni eJozi babe ngu 7,151,447.[4] iJohannesburg ifaka phakatsi i Soweto, lekulilokishi lelikhulukati emhlabeni kantsi lelilokishi licale kuba yincenye ye Jozi kusukela eminyakeni yangabo 1990.


text:
BoFakazi BaJehova Balihlelo Lasemelika Yini?
Inhloko hhovisi yetfu lesicondzisako emhlabeni wonkhe itfolakala eMelika. Nome kunjalo, asisilo lihlelo laseMelika nganati tizatfu letilandzelako:
Labanye bantfu babita emahlubuka ngekutsi licembu lenkholo leliphumile endleleni yenkholo leseyasungulwa. BoFakazi BaJehova abakahlubuki kulenye inkholo. Esikhundleni saloko, sinemuva wekutsi solo sihamba endleleni yebuKhristu yemaKhristu ekucala.
BoFakazi BaJehova bayachubeka nekushumayela emaveni langetulu kwa-230. Nome ngabe sikuphi, sihlale setsembekile kuNkulunkulu Jehova nakuJesu Khristu hhayi kuhulumende waseMelika nobe lomunye hulumende.—Johane 15:19; 17:15, 16.
Tonkhe timfundziso tetfu tisekelwe eBhayibhelini hhayi etintfweni letibhalwe baholi benkholo baseMelika.
—1 Thesalonika 2:13.
Silandzela Jesu Khristu, hhayi umholi longumuntfu.
—Matewu 23:8-10.


text:
Indzaba 50: Emakhosikati Lamabili Lanesibindzi
KWAKUTSI njalo ema-Israyeli nakangena enkingeni, acele lusito kuJehova. Abewaphendvula ngekuwaniketa baholi labanesibindzi labebatawuwasita. LiBhayibheli libabita ngekutsi tikhulu. Joshuwa waba sikhulu sekucala, futsi labanye balabo labalandzela emuvakwakhe kwakungu-Othiniyeli, Ehudi naShamgari. Kodvwa lababili kuletikhulu letatisita ema-Israyeli kwakungemakhosikati. Emagama awo kwakunguDebhora naJayeli.
Debhora abengumphrofethikati, futsi Jehova abemtjela tintfo lebetitakwenteka, bese yena utitjela bantfu. Abephindze abesikhulu. Abevamise kuhlala ngaphasi kwesihlahla selisundvu eveni lelinetintsaba. Bantfu bebeta kuye batewutfola lusito etinkingeni tabo.
Ngalesosikhatsi Jabini abeyinkhosi yaseKhenani. Abenetincola temphi letingu-900. Emabutfo akhe abenemandla lamakhulu, kangangekutsi ema-Israyeli aphoceleka kutsi abe tisebenti takhe. Indvuna yemphi yakhe kwakunguSisera.
Ngalelinye lilanga Debhora watfumela kutsi kubitwe Bharaki sikhulu, watsi kuye: ‘Jehova ukuyala utsi: “Tsatsa emadvodza langu-10 000 uwahole uye eNtsabeni iThabori. Ngitamhunga Sisera ete kuwe, futsi ngitamnikela esandleni sakho yena nemabutfo akhe.” ’
Bharaki wamphendvula watsi: “Ngitakuya nangabe nawe utawuhamba nami.” Debhora wahamba naye, kodvwa watsi kuye: ‘Ludvumo ngeke lube lwakho, ngoba Jehova utawunikela Sisera esandleni semfati.’ Nguloku-ke lokwenteka.
Bharaki wehla eNtsabeni iThabori kute ahlangane nemasotja aSisera. Kusesenjalo Jehova wenta kutsi kube nemanti lamanyenti, futsi emasotja amita kuwo. Kodvwa Sisera washiya incola yakhe wabaleka.
Ngekuhamba kwesikhatsi Sisera wefika ethendeni laJayeli. Jayeli wamemukela wamngenisa ekhatsi endlini, futsi wamupha nelubisi. Lwamenta wetela, futsi wagcina asatunywe butfongo. Jayeli wesuka watsatsa sipikili lesikhulu wasishayela ekhatsi enhloko yalendvodza lembi. Utsite nakefika Bharaki, Jayeli wamkhombisa lapho Sisera abefele khona. Ngako nyalo sewuyabona kutsi lentfo leyashiwo nguDebhora yagcine yenteke njani.
Ekugcineni neNkhosi Jabini yabulawa, ema-Israyeli aba nekuthula kwesikhashana.
Tikhulu 2:14-22; 4:1-24; 5:1-31.
Imibuto
- Kwakubobani tikhulu, futsi abobani emagama aletinye tato?
- Nguliphi lilungelo lelibalulekile Debhora abenalo, futsi loko kwakuhlanganisani?
- Ngalesikhatsi ema-Israyeli asongelwa iNkhosi Jabini kanye nendvuna yemphi lenguSisera, ngumuphi umlayeto lovela kuJehova lokwakufanele Debhora awutjele Sikhulu Bharaki, futsi watsi ngubani labetawutfola ludvumo?
- Jayeli wabonisa kanjani kutsi ungumfati lonesibindzi?
- Kwentekani ngemuva kwekuba iNkhosi Jabini seyifile?
Imibuto leyengetiwe
- Fundza Tikhulu 2:14-22.
Ema-Israyeli atiletsela kanjani intfukutselo yaJehova, futsi sifundzani kuloku? (Khu. 2:20; Taga 3:1, 2; Hez. 18:21-23)
- Fundza Tikhulu 4:1-24
Ngusiphi sifundvo lesimayelana nelukholo kanye nesibindzi emakhosikati langemaKhristu langasitfola lamuhla esibonelweni saDebhora naJayeli? (Khu. 4:4, 8, 9, 14, 21, 22; Taga 31:30; 1 Khor. 16:13)
- Fundza Tikhulu 5:1-31.
Lengoma yaBharakhi naDebhora yekuncoba ingasetjentiswa kanjani njengemthandazo macondzana nemphi letako ye-Amagedoni? (Khu. 5:3, 31; 1 Khr. 16:8-10; Semb. 7:9, 10; 16:16; 19:19-21)


text:
Sifundvo 8
Kungani Nkulunkulu Avumela Bubi Kanye Nekuhlupheka?
1. Bacala njani bubi?
Bubi emhlabeni bacala ngesikhatsi Sathane akhuluma emanga ekucala. Ekucaleni Sathane abeyingilosi lenhle, kodvwa ‘akemanga ecinisweni.’ (Johane 8:44) Waba nesifiso sekukhontwa, lokuyintfo lokufanele inikwetwe Nkulunkulu kuphela. Sathane wacala emanga ku-Eva, wesifazane wekucala, futsi wamyengela ekutseni alalele yena esikhundleni sekulalela Nkulunkulu. Adamu wahlanganyela na-Eva ekungamlalelini Nkulunkulu. Lesincumo sa-Adamu sabangela kuhlupheka kanye nekufa.
Ngesikhatsi Sathane abangela Eva kutsi angamlaleli Nkulunkulu, abecalisa kuvukela bukhosi baNkulunkulu, nobe lilungelo laNkulunkulu lekubusa. Linyenti lebantfu lihlanganyele naSathane ekwaleni kutsi Nkulunkulu abe nguMbusi wabo. Ngako-ke, Sathane ‘sewungumbusi welive.’
2. Beyingakapheleli yini indalo yaNkulunkulu?
Yonkhe imisebenti yaNkulunkulu iphelele. Bantfu netingilosi letadalwa nguNkulunkulu bebangakhona kumlalela ngaphandle kwenkinga. (Dutheronomi 32:4, 5) Nkulunkulu wasidala saba nenkhululeko yekutikhetsela kutsi sitawenta lokulungile nobe lokubi. Lenkhululeko isiniketa litfuba lekukhombisa kutsi siyamtsandza Nkulunkulu.
3. Kungani Nkulunkulu avumele kuhlupheka kudzimate kube ngunyalo?
Nkulunkulu solo ukubeketelele kuvukelwa kwebukhosi bakhe kusukela e-Edeni. Kungani? Ufuna kukhombisa kutsi ayikho leminye emetamo yekubusa leyawuzuzisa bantfu ngaphandle kwekubuswa nguye. (Umshumayeli 7:29; 8:9) Loku kubonakala kahle kuleminyaka lengu-6 000 yekuphila kwebantfu leseyendlulile. Babusi lababantfu behlulekile kucedza timphi, bugebengu, kungalungi kanye kanye netifo.
Ngekungafanani nekubusa kwebantfu, kubusa kwaNkulunkulu kutawubazuzisa labo labakwemukelako. (Isaya 48:17, 18) Madvutane, Jehova uyawucedza bonkhe bohulumende bebantfu. Ngulabo labakhetsa kubuswa nguNkulunkulu kuphela labatawuhlala emhlabeni.—Isaya 11:9; Fundza Danyela 2:44.
4. Kubeketela kwaNkulunkulu kusiniketa litfuba lekwentani?
Sathane watsi kute umuntfu longakhonta Nkulunkulu ngalokusuka enhlitiyweni. Ungatsandza yini kukhombisa kutsi loko bekungemanga? Ungakwati kukukhombisa loko! Kubeketela kwaNkulunkulu kusiniketa litfuba lekuveta kutsi sifuna kubuswa nguNkulunkulu nobe kubuswa bantfu. Indlela lesiphila ngayo ikhombisa loko lesikukhetsako kulendzaba.
5. Singakubonisa njani kutsi sikhetsa kubuswa nguNkulunkulu?
Singabonisa kutsi sikhetsa kubuswa nguNkulunkulu ngekutsi sifune inkholo yeliciniso lesekelwe eBhayibhelini futsi sichubeke sikuyo. (Johane 4:23) Singakhombisa kutsi asifuni kubuswa nguSathane ngekutsi silingise Jesu, singangeni etindzabeni tepolitiki kanye nasetimphini.
Sathane usebentisa emandla akhe kute atfutfukise kutiphatsa lokubi. Nangabe siyilahla lemikhuba lemibi, labanye bangani betfu kanye netihlobo bangahlekisa ngatsi nobe basiphikise. (1 Phetro 4:3, 4) Ngako-ke, kufanele sikhetse. Sitawutihlanganisa yini nebantfu labatsandza Nkulunkulu? Sitayilalela yini imitsetfo yakhe lehlakaniphile nalekhombisa kutsi uyasitsandza? Nasenta njalo, sitawube sikhombisa kutsi Sathane abenemanga ngesikhatsi atsi kute umuntfu longalalela Nkulunkulu nangabe acindzetelekile.
Lutsandvo lwaNkulunkulu ngebantfu lusicinisekiso sekutsi bubi nekuhlupheka kutawuphela. Labo labakhombisako kutsi bayakukholelwa loku batawuphila emhlabeni phakadze.


text:
BoFakazi BaJehova Balitfola Njani Libito Labo?
Jehova, libito laNkulunkulu lelitfolakala eBhayibhelini. (Eksodusi 6:3; Tihlabelelo 83:18) Fakazi ngumuntfu lokhuluma ngalakubonile nobe ngetintfo letiliciniso latikholelwako.
Ngaleso sizatfu, libito letfu lelitsi boFakazi BaJehova likhombisa kutsi silicembu lemaKhristu lamemetela liciniso ngaJehova longuMdali wato tonkhe tintfo. (Sembulo 4:11) Siyafakaza kulabanye bantfu ngendlela lesiphila ngayo nangekucoca nabo ngalesikufundze eBhayibhelini.—Isaya 43:10-12; 1 Phetro 2:12